**Ministru kabineta noteikumu projekta „Adopcijas reģistra noteikumi” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Adopcijas reģistra noteikumi” (turpmāk – noteikumu projekts) mērķis ir noteikt Labklājības ministrijas (turpmāk - ministrija) veidotajā un uzturētajā adopcijas reģistrā (turpmāk – reģistrs) iekļaujamos datus par adoptējamiem bērniem, adoptētājiem, adopcijas procesu, kā arī šo datu apjomu, datu apstrādes noteikumus un kārtību. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Deklarācijas par Artura Krišjāņa Kariņa vadītā Ministru kabineta iecerēto darbību 109.punkts, saskaņā ar kuru valdība ir apņēmusies: sekmēt tādu ģimenes politiku, kas veicinās dzimstību un mazinās ekonomisko migrāciju, mudinot pašvaldības veidot ģimenēm draudzīgu vidi; atbalstīt aktīvo novecošanos; sniegt visu veidu atbalstu ģimenēm ar bērniem, kuriem ir smagi funkcionāli traucējumi, mazinot bērna risku nonākt aprūpes iestādē vai krīzes centrā; turpināt palielināt visu veidu atbalstu audžuģimenēm, aizbildņiem un adoptētājiem.  Koncepcija “Par adopcijas un ārpusģimenes aprūpes sistēmas pilnveidošanu” (apstiprināta ar Ministru kabineta 2015.gada 9.marta rīkojumu Nr.114).  Bērnu tiesību aizsardzības likuma 31.panta ceturtajā daļā (saskaņā ar grozījumiem, kas pieņemti 2019.gada 12.decembrī un stājās spēkā 2020.gada 6.janvārī) noteikts, ka ministrija veido un uztur reģistru. Ministru kabinets nosaka reģistrā iekļaujamos datus par adoptējamiem bērniem, adoptētājiem, adopcijas procesu, kā arī šo datu apjomu, datu apstrādes noteikumus un kārtību. Bērnu tiesību aizsardzības likuma pārejas noteikumu 39.punktā noteikts, ka Ministru kabinetam jāizdod jauni Ministru kabineta noteikumi, kas nosaka reģistrā iekļaujamos datus par adoptējamiem bērniem, adoptētājiem, adopcijas procesu, kā arī šo datu apjomu, datu apstrādes noteikumus un kārtību. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Saskaņā ar Bērnu tiesību aizsardzības likuma 31.pantu, lai bērna attīstībai nodrošinātu ģimenisku vidi, tiek atbalstīta adopcija. Adopcijas tiesiskos pamatus nosaka Civillikums. Adopcijas kārtību nosaka Ministru kabinets. Likumā paredzētajos gadījumos un kārtībā bērnu var adoptēt uz ārvalsti, ja šai valstij ir saistoša 1993.gada 29.maija Hāgas konvencija par bērnu aizsardzību un sadarbību starpvalstu adopcijas jautājumos vai ja Latvija ar attiecīgo valsti ir noslēgusi divpusēju līgumu, kas nosaka tiesisko sadarbību adopcijas jomā. Izņēmuma gadījumā bērnu var adoptēt uz ārvalsti, kurai nav saistoša minētā konvencija vai ar kuru Latvija nav noslēgusi divpusēju līgumu, kas nosaka tiesisko sadarbību adopcijas jomā, ja pirms adopcijas procesa uzsākšanas starp bērnu un adoptētāju ir izveidojušās patiesas bērnu un vecāku attiecības un bāriņtiesa, kas lēmusi par ārpusģimenes aprūpi, ir atzinusi, ka adopcija atbilst bērna interesēm. Ministrija veido un uztur adopcijas reģistru. Ministru kabinets nosaka adopcijas reģistrā iekļaujamos datus par adoptējamiem bērniem[[1]](#footnote-1), adoptētājiem, adopcijas procesu[[2]](#footnote-2), kā arī šo datu apjomu, datu apstrādes noteikumus un kārtību.  **Civillikumā nostiprinātie adopcijas tiesiskie pamati**  Nepilngadīga bērna adopcija ir atļauta, ja tā ir bērna interesēs. Nepilngadīgu bērnu var adoptēt, ja pirms adopcijas apstiprināšanas viņš ir atradies adoptētāja aprūpē un uzraudzībā un ir konstatēta bērna un adoptētāja savstarpējā piemērotība, kā arī ir pamats uzskatīt, ka adopcijas rezultātā starp adoptētāju un adoptējamo bērnu izveidosies patiesas bērnu un vecāku attiecības. Adoptētāja aprūpē bērnu var nodot ar bāriņtiesas lēmumu uz laiku līdz sešiem mēnešiem atbilstoši Ministru kabineta noteiktajai adopcijas kārtībai (Civillikuma 162.pants).  Adoptētājam jābūt vismaz divdesmit piecus gadus vecam un vismaz astoņpadsmit gadus vecākam par adoptējamo bērnu. Nosacījumu par adoptētāja minimālo vecumu un pieļaujamo adoptētāja un adoptējamā bērna vecuma starpību var neievērot, ja adoptē sava laulātā bērnu. Tomēr arī šajā gadījumā adoptētājam jābūt vismaz divdesmit vienu gadu vecam. Noteiktos ierobežojumus var neievērot, ja starp adoptētāju un adoptējamo bērnu izveidojušās patiesas vecāka un bērna attiecības. Par adoptētāju nedrīkst būt persona: 1) kura sodīta par noziedzīgiem nodarījumiem, kas saistīti ar vardarbību vai vardarbības piedraudējumu, — neatkarīgi no sodāmības dzēšanas vai noņemšanas; 2) kura sodīta par noziedzīgiem nodarījumiem pret tikumību un dzimumneaizskaramību, — neatkarīgi no sodāmības dzēšanas vai noņemšanas; 3) kura atcelta no aizbildņa pienākumu pildīšanas to nekārtīgas pildīšanas dēļ; 4) kurai atņemts audžuģimenes vai viesģimenes statuss, jo tā nav pildījusi attiecīgos pienākumus atbilstoši bērna interesēm; 5) kurai ar tiesas spriedumu atņemtas aizgādības tiesības; 6) kurai tiesa ir piemērojusi Krimināllikumā noteiktos medicīniska rakstura piespiedu līdzekļus par nepieskaitāmības stāvoklī izdarītu Krimināllikumā paredzētu noziedzīgu nodarījumu. Lai konstatētu piemērotību adopcijai, bāriņtiesa atbilstoši Ministru kabineta noteiktajai adopcijas kārtībai ne ilgāk kā sešus mēnešus veic adoptētāja ģimenes izpēti (Civillikuma 163.pants).  Laulātie bērnu adoptē kopīgi, izņemot gadījumus, kad: 1) adoptē otra laulātā bērnu; 2) otrs laulātais atzīts par pazudušu (bezvēsts promesošu) (Civillikuma 164.pants).  Adoptēt reizē var vairākus bērnus. Adoptējot, brāļi (pusbrāļi) un māsas (pusmāsas) nav šķirami. Bērnu interesēs pieļaujama brāļu (pusbrāļu) un māsu (pusmāsu) šķiršana, ja kādam no viņiem ir neārstējama slimība vai ir šķēršļi, kas traucē brāļus (pusbrāļus) un māsas (pusmāsas) adoptēt kopā (Civillikuma 165.pants).  Personas, kas savā starpā neatrodas laulībā, nevar adoptēt vienu un to pašu bērnu (Civillikuma 166.pants).  Aizbildnim ir tiesības adoptēt savu aizbilstamo. Adoptējot aizbilstamo, aizbildnis gala norēķinu nodod vienlaikus ar adopcijas pieteikumu bāriņtiesai. Pēc gala norēķina pieņemšanas, bāriņtiesa līdz dienai, kad stājas spēkā tiesas spriedums par adopcijas apstiprināšanu, pārstāv adoptējamā bērna tiesības un likumiskās intereses adopcijas jautājumos. Aizbildni no pienākumu pildīšanas atlaiž pēc tam, kad stājies spēkā tiesas spriedums par adopcijas apstiprināšanu. (Civillikuma 167.pants).  Adopciju nedrīkst aprobežot ne ar kādiem nosacījumiem vai termiņiem (Civillikuma 168.pants).  Ir nepieciešams, lai adopcijai dod savu piekrišanu visi tās dalībnieki: 1) adoptētājs; 2) adoptējamais bērns, ja viņš ir sasniedzis divpadsmit gadu vecumu; 3) adoptējamā bērna vecāki, ja viņiem nav atņemtas aizgādības tiesības; 4) aizbildnis. Māte piekrišanu sava bērna adopcijai nevar dot ātrāk kā sešas nedēļas pēc dzemdībām. Piekrišanu adopcijai tās dalībnieki bāriņtiesai izsaka personīgi vai arī iesniedz to notariāla akta formā vai ar bāriņtiesā apliecinātu piekrišanu. Piekrišanu adopcijai tās dalībnieki var atsaukt līdz brīdim, kad bērns tiek nodots adoptētāju aprūpē. Bērna adopcijai ir nepieciešams bāriņtiesas lēmums, ka adopcija ir bērna interesēs. Bāriņtiesa, pieņemot lēmumu, noskaidro adoptējamā bērna viedokli, ja vien viņš pats spēj to formulēt, ņem vērā ziņas par adoptētāju, tai skaitā viņa personību, reliģisko pārliecību, ja tāda ir, mantisko stāvokli, sadzīves apstākļiem, spēju izaudzināt bērnu, kā arī noskaidro ziņas par adoptējamo bērnu, tai skaitā viņa personību, reliģisko pārliecību, ja tāda ir, veselību, priekštečiem. Pēc ārzemnieka, kuram nav pastāvīgās uzturēšanās atļaujas Latvijā, vai ārvalstīs dzīvojošas personas lūguma bērnu var adoptēt ar atbildīgā ministra atļauju un tikai tad, ja Latvijā nav iespējams nodrošināt bērna audzināšanu ģimenē un pienācīgu aprūpi (Civillikuma169.apnts).  Adopcija uzskatāma par notikušu, tiklīdz tiesa to apstiprina. Tiesa var atļaut adoptētājus neierakstīt adoptētā bērna dzimšanas reģistrā kā vecākus, ja šāds adoptētāju lūgums ir pamatots. Bez adoptētāja piekrišanas ziņas par adopciju līdz bērna pilngadībai nav izpaužamas (Civillikuma 171.pants).  Adoptētais bērns kļūst par adoptētāju ģimenes locekli, un adoptētājs iegūst tiesības īstenot aizgādību. Adoptētajam bērnam var piešķirt adoptētāju uzvārdu atbilstoši šā Civillikuma 151.panta noteikumiem. Adoptētājs var lūgt adoptējamā bērna uzvārdam pievienot savu uzvārdu, izņemot gadījumus, kad adoptētājam vai adoptējamam bērnam jau ir dubults uzvārds. Ja adoptējamā bērna vārds neatbilst adoptētāja tautībai vai ir grūti izrunājams, adoptējamā bērna vārdu atļauts mainīt vai tam pievienot otru vārdu, izņemot gadījumus, kad adoptējamam bērnam jau ir dubults vārds. Pēc adoptētāju lūguma tiesa var atļaut mainīt arī adoptējamā bērna personas kodu. Aizliegts mainīt adoptējamā bērna dzimšanas datumu (Civillikuma 172.pants).  Adoptētais bērns un viņa pēcnācēji attiecībā pret adoptētāju un viņa radiniekiem iegūst laulībā dzimuša bērna tiesisko stāvokli kā personiskajās, tā mantiskajās attiecībās. Ar adopciju bērnam izbeidzas radniecības attiecības ar bioloģiskajiem vecākiem un viņu radiniekiem un ar tām saistītās personiskās un mantiskās tiesības un pienākumi pret viņiem (Civillikuma 173.pants).  Adopciju var atcelt tiesa, ja pilngadīgais adoptētais bērns ar adoptētāju vienojušies par adopcijas atcelšanu. Izņēmuma gadījumā adopciju var atcelt arī tad, ja šādas vienošanās nav, taču pilngadīgais adoptētais bērns pierāda, ka adopcijas rezultātā starp adoptētāju un adoptējamo bērnu nav izveidojušās patiesas vecāka un bērna attiecības. Atceļot adopciju, tā izbeidzas ar dienu, kad stājies spēkā tiesas spriedums par adopcijas atcelšanu (Civillikuma 175.pants).  Ar adopcijas atcelšanu tiek atjaunotas radniecības tiesiskās attiecības adoptētajam bērnam un viņa pēcnācējiem ar adoptētā bērna bioloģiskajiem vecākiem un viņu radiniekiem. Ja ar adopcijas nodibināšanu adoptētais bērns ir ieguvis adoptētāja uzvārdu vai citu vārdu vai viņam ir mainīts personas kods, tiesa, ja tas ir adoptējamā bērna interesēs, var saglabāt iegūto uzvārdu, vārdu un personas kodu pēc adopcijas atcelšanas (Civillikuma 176.pants).  Ministrijas realizētā Eiropas Reģionālās attīstības fondu (turpmāk – ERAF) projekta nr.2.2.1.1/16/I/003 “Deinstitucionalizācijas procesu atbalsta sistēma (1.kārta)” (turpmāk – ERAF projekts) viena no aktivitātēm ir “Adopcijas reģistra papildinājumu un datu apmaiņas risinājumu izstrāde” (tostarp esošās datu apstrādes papildinājumi atbilstoši Ministru kabineta 2018.gada 30.oktobra noteikumu nr.667 “Adopcijas kārtība” (turpmāk – noteikumi nr.667) un fizisko personu datu aizsardzības regulējumam, gan būtiski tehniski uzlabojumi, nodrošinot ērtāku reģistra pārvaldību, atvieglotu ikdienas lietošanu, nodrošinātu tīmekļa tehnoloģijās balstītu arhitektūru, pārtraucot reģistra atkarību no slēgtā koda programmnodrošinājuma).    Uzlabojumi reģistrā nodrošina efektīvāku datu apstrādi par adoptējamiem bērniem, adoptētājiem un oficiāli atzītām institūcijām darbam adopcijas jomā Latvijā (turpmāk - kompetentā iestāde). Tas savukārt veicinās ārpusģimenes aprūpē esošo bērnu personisko interešu aizsardzību, organizējot adopcijas procesu. Tiks sekmētas ģimeniskas vides nodrošināšanas iespējas, veidojot pēc iespējas piemērotākus priekšnosacījumus pilnvērtīgai bērna attīstībai.  **ERAF projekta ietvaros reģistrā veiktie pilnveidojumi nodrošina iespējas:**  - iekļaut reģistrā datus atbilstoši normatīvajos aktos veiktajām izmaiņām adopcijas jomā, piemēram, informāciju par kompetento iestāžu atzīšanu par tiesīgām darboties adopcijas jomā Latvijā, ārzemnieku, kam nav pastāvīgās uzturēšanās atļaujas Latvijā, vai ārvalstī dzīvojošu personu (turpmāk – ārvalsts adoptētāju) izvērtēšanu, adopcijas procesa ietvaros veiktajām darbībām u.c.;  - piekļūt informācijai, kas nepieciešama Ministrijas funkciju izpildei, organizējot adopcijas procesu (informācijas sniegšana par adoptējamo bērnu (noteikumu nr.667 30.punktā noteikts, ka ministrija adoptētājam informāciju par adoptējamiem bērniem sniedz tiklīdz kļūst zināms, ka adoptējamam bērnam tiek meklēti adoptētāji Latvijā), norīkojuma par adoptētāja personīgu iepazīšanos ar adoptējamo bērnu izsniegšana (noteikumu nr.667 32.punktā noteikts, ka, ja adoptētājs vēlas personīgi iepazīties ar adoptējamo bērnu, ministrija sagatavo norīkojumu par adoptētāja personīgu iepazīšanos ar adoptējamo bērnu), adopcijas atļaujas izsniegšana (noteikumu nr.667 78.punktā noteikts, ka labklājības ministrs mēneša laikā pēc tam, kad saņemts bāriņtiesas lēmums par adopcijas atbilstību adoptējamā bērna interesēm un adoptētāja iesniegums, izsniedz adopcijas atļauju vai pamatotu atteikumu to izsniegt.) u.c.).  - automātiski iegūt datus no Veselības un darbspēju ekspertīzes ārstu valsts komisijas Invaliditātes informācijas sistēmas (informācija par bērna invaliditāti (ja attiecināms)), kas savukārt nodrošina datu kvalitāti un mazina cilvēciska rakstura kļūdas iespējamību; informācijas automātiska iegūšana no Invaliditātes informācijas sistēmas notiks ar Valsts informācijas sistēmu savietotāja palīdzību;  *ERAF projekta īstenošanas gaitā tika konstatēts, ka papildus būtu nepieciešams veidot automatizētu datu ieguvi arī no vairākām citām informācijas sistēmām. Izvērtējot valsts budžeta finansiālās iespējas, nākotnē tiks plānota datu apmaiņas risinājumu izstrāde reģistram arī ar šādām informācijas sistēmām:*  *ar Nacionālā veselības dienesta pārziņā esošajām informācijas sistēmām, lai automātiski iegūtu ziņas par adoptējamā bērna veselības stāvokli (noteikumu projekta 5.1.27.1., 5.1.27.2., 5.1.27.3., 5.1.27.4., 5.1.27.5. un 5.1.27.6.apakšpunkts);*   * *ar Pilsonības un migrācijas lietu pārvaldes pārziņā esošajām informācijas sistēmām (Iedzīvotāju reģistru, Fizisko personu reģistru), lai automātiski iegūtu pamatdatus par adoptējamo bērnu (noteikumu projekta 5.1.1., 5.1.2., 5.1.3., 5.1.5., 5.1.6., 5.1.7., 5.1.10.4., 5.1.11., 5.1.28., 5.2.1.1., 5.2.1.2., 5.2.1.3., 5.2.1.5., 5.2.1.6., 5.2.1.7., 5.2.1.11. un 5.2.1.17.apakšpunkts);* * *ar Tiesu administrācijas pārziņā esošajām informācijas sistēmām, lai automātiski iegūtu informāciju par tiesas spriedumu par adopcijas apstiprināšanu (noteikumu projekta 5.4.11. apakšpunkts).*   *Pēc nepieciešamo saskarņu izveidošanas, informācijas aprite starp Nacionālā veselības dienesta, Pilsonības un migrācijas lietu pārvaldes pārziņā esošajām informācijas sistēmām un reģistru, tiks plānota, izmantojot Valsts informācijas sistēmu savietotāja palīdzību.*  *Līdz attiecīga tehniskā risinājuma izveidei atbilstoši noteikumu projekta 9.1., 9.2.un 9.3.apakšpunktam attiecīgos datus reģistrā iesniedz bāriņtiesa, bērnu aprūpes iestāde un tiesa. Pēc attiecīga tehniskā risinājuma izveides attiecīgu datu pieejamību reģistram nodrošinās atbilstoši noteikumu projekta 9.10., 9.11.un 9.12.apakšpunktam.*  - veikt datu automātisku arhivēšanu;  - adopcijas dokumentu sagatavošanu sistēmā, nodrošinot operatīvāku ministrijas funkciju izpildi adopcijas jomā;  - iespēju pievienot papildu reģistrā jau iekļautajai informācijai foto vai teksta materiālus par adoptējamo bērnu un adoptētāju, nodrošinot, ka tiek uzkrāta pilnīga informācija par adoptējamo bērnu vai adoptētāju, kas nepieciešama adopcijas procesa organizēšanas ietvaros;  - sagatavot statistikas atskaites adopcijas jomā dažādos griezumos, lai noskaidrotu aktuālākās adopcijas tendences;  - kvalitatīvāk organizēt informācijas apriti adopcijas procesa ietvaros starp ministriju, adoptētāju, bāriņtiesu, ārpusģimenes aprūpes nodrošinātāju un attiecīgās jomas speciālistiem, tostarp ģimenes ārstu (rakstveidā, mutvārdos un elektroniskā veidā). Reģistrā uzkrātās informācijas izmantošana sekmēs veiksmīgu sadarbību ar iesaistītajām personām un institūcijām adopcijas procesa ietvaros;  - sagatavot un uzkrāt būtisku ar adopciju saistītu informāciju, kuru ministrija iegūst papildus ministrijā jau esošajai. Par jebkuru šādu būtisku papildus iegūtu informāciju ministrija veic atzīmi veidlapā “Dienesta atzīme”, kas pievienojama adoptējamās bērna, adoptētāja vai adopcijas lietai.  Saskaņā ar Ministru kabineta 2015.gada 17.novembra noteikumu Nr.653 “Darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” (turpmāk – noteikumi nr.653) 40.punktu finansējuma saņēmējam (šajā gadījumā ministrijai) ir jānodrošina, ka, lai tad, kad ir pabeigta projekta īstenošana, būtu apstiprināts tiesiskais regulējums, kas nosaka projekta ietvaros izveidotās vai attīstītās informācijas sistēmas vai izveidotā elektroniskā pakalpojuma darbību un lietošanu (vienošanās starp ministriju un Centrālo finanšu un līgumu aģentūru par projekta īstenošanu ir spēkā līdz 2020.gada 20.novembrim).  Līdz šim adoptējamo bērnu un adoptētāju dati tika apstrādāti reģistrā, kas izveidots 2007.gadā. Minētais reģistrs bija *Client/Server* arhitektūras lietotne, kas veidota, izmantojot *Delphi 2007 Codegear* izstrādes vidi. Līdz šim veikti uzlabojumi, kas nepieciešami izmaiņu tiesiskajā regulējamā ieviešanai.. Ņemot vērā straujo tehnoloģiju attīstību, kā arī aizvien pieaugošās prasības informācijas apstrādē, īpaši ņemot vērā veidu, kādā informācija tiek apstrādāta, līdzšinējais reģistra tehniskais risinājums uzskatāms par novecojušu.  Patlaban reģistrā esošo datu apstrāde notiek saskaņā ar Ministru kabineta 2004.gada 27.janvāra noteikumu Nr.49 „Labklājības ministrijas nolikums” (turpmāk – noteikumi nr.49) 5.2.14.apakšpunktu, Bērnu tiesību aizsardzības likuma 31.panta ceturto daļu, noteikumu nr.667 3.punktu, kā arī noteikumiem nr.794.  Noteikumu nr.794 1.punktā noteikts, ka noteikumi nosaka kārtību, kādā nodrošina adoptējamo bērnu un to personu uzskaiti reģistrā, kuras vēlas adoptēt bērnu. Noteikumu nr.794 2.punktā noteikts, ka reģistrs ir valsts informācijas sistēma, un tā pārzinis ir ministrija. Ziņu iekļaušanu reģistrā, to apstrādi, aktualizēšanu, labošanu, glabāšanu, izmantošanu un reģistra uzturēšanu nodrošina ministrija. Noteikumos nr.794 arī noteikts reģistrā iekļaujamo ziņu apjoms par bērnu un adoptētāju, datu saņemšanas kārtība. Taču noteikumi nr.794 neparedz ziņu apjomu, kas attiecināms uz adopcijas procesu, ārvalsts adopcijas dokumentu izvērtēšanu, kompetentajām iestādēm.  2018.gada 8.novembrī stājās spēkā noteikumi nr.667, ar kuriem būtiski aktualizēts un pilnveidots bērna adopcijas process.  Līdz ar to reģistra funkcionalitātei jāatbilst arī izmaiņām normatīvajā regulējumā attiecībā uz adopcijas procesu.  Saskaņā ar noteikumu nr.49 1.punktu ministrija ir vadošā valsts pārvaldes iestāde [..] bērnu un ģimenes tiesību [..] jomā. Atbilstoši noteikumu nr.49 5.2.14.apakšpunktam ministrija­ nodrošina adoptējamo bērnu un adoptētāju uzskaiti reģistrā, sniedz informāciju adoptētājiem par adoptējamiem bērniem un izsniedz norīkojumus adoptētājiem.  Noteikumu nr.667 3.punktā noteikts, ka ministrija veic adoptējamo bērnu un adoptētāju uzskaiti, izdarot attiecīgus ierakstus reģistrā. Reģistrā iekļautajai informācijai ir ierobežotas pieejamības statuss.  Saskaņā ar likuma “Par Hāgas konvenciju par bērnu aizsardzību un sadarbību starpvalstu adopcijas jautājumos” 2.pantu saskaņā ar 1993.gada 29.maija Hāgas konvencijas par bērnu aizsardzību un sadarbību starpvalstu adopcijas jautājumos 6.pantu centrālā iestāde konvencijas izpildei Latvijas Republikā ir ministrija (turpmāk – centrālā iestāde) (ministrija nodrošina 1993.gada 29.maija Hāgas konvencijas par bērnu aizsardzību un sadarbību starpvalstu adopcijas jautājumos izpildi Latvijā).  Ministrija arī nodrošina likuma “Par Eiropas Konvencijas par bērnu adopciju” 2.pantā noteikto pienākumu, kompetentās institūcijas funkcijas, kura saņem un nosūta lūgumus par informācijas sniegšanu Eiropas Konvencijas par bērnu adopciju ietvaros.  Saskaņā ar noteikumu nr.667 1.punktu noteikumi nr.667 nosaka kārtību, kādā adoptējami bērni, tajā skaitā veicamās darbības adopcijas procesa ietvaros, lai ārpusģimenes aprūpē esošam bērnam atrastu adoptētājus Latvijā vai ārvalstīs. Noteikumu nr.667 2.punktā noteikts, ka adopcijas uzdevums ir nodrošināt adoptējamiem bērniem audzināšanu ģimenē, stabilu un harmonisku dzīves vidi.  Lai ministrija varētu pilnvērtīgi īstenot noteikumu nr.667, kā arī citos iepriekš minētajos nacionālajos un starptautiskajos tiesību aktos paredzētos uzdevumus saskaņā ar ministrijas kompetenci, būtiska nozīme ir reģistra funkcionalitātei, normatīvajiem aktiem atbilstošai datu apstrādei un reģistra uzturēšanai.  Saskaņā ar Valsts informācijas sistēmu likuma 5.panta pirmo daļu valsts informācijas sistēmu izveido, pamatojoties uz normatīvajiem aktiem, kuros norādīti vismaz: 1) valsts informācijas sistēmas pārzinis; 2) valsts informācijas sistēmā iekļaujamā informācija; 3) valsts informācijas sistēmas pārzinim noteiktās funkcijas, uzdevumi un mērķi, kuru izpildei nepieciešamās informācijas apriti nodrošina, izveidojot valsts informācijas sistēmu; 4) kārtība, kādā nodod informāciju iekļaušanai valsts informācijas sistēmā; 5) nosacījumi piekļuves nodrošināšanai valsts informācijas sistēmā iekļautajai informācijai.  Lai nodrošinātu Valsts informācijas sistēmu likuma 5.panta pirmajā daļā noteikto, kā arī reģistra atbilstību Eiropas Parlamenta un Padomes Regulas (ES) 2016/679 (2016. gada 27. aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (turpmāk - Vispārīgā datu aizsardzības regula) 5.pantā nostiprinātajiem personas datu apstrādes principiem, reģistram nepieciešams izstrādāt jaunus Ministru kabineta noteikumus, radot atbilstošu tiesisko pamatu reģistra pastāvēšanai un tajā esošo datu apjomam un to apstrādei.  Saskaņā ar Vispārīgās datu aizsardzības regulas 5.pantu jāievēro šādi personas datu aizsardzības principi. Personas dati:  a) tiek apstrādāti likumīgi, godprātīgi un datu subjektam pārredzamā veidā (“likumīgums, godprātība un pārredzamība”);  b) tiek vākti konkrētos, skaidros un leģitīmos nolūkos, un to turpmāku apstrādi neveic ar minētajiem nolūkiem nesavietojamā veidā; turpmāka apstrāde arhivēšanas nolūkos sabiedrības interesēs, zinātniskās vai vēstures pētniecības nolūkos, vai statistikas nolūkos saskaņā ar Vispārīgās datu aizsardzības regulas 89. panta 1. punktu nav uzskatāma par nesavietojamu ar sākotnējiem nolūkiem (“nolūka ierobežojumi”);  c) ir adekvāti, atbilstīgi un ietver tikai to, kas nepieciešams to apstrādes nolūkos (“datu minimizēšana”);  d) ir precīzi un, ja vajadzīgs, atjaunināti; ir jāveic visi saprātīgi pasākumi, lai nodrošinātu, ka neprecīzi personas dati, ņemot vērā nolūkus, kādos tie tiek apstrādāti, bez kavēšanās tiktu dzēsti vai laboti (“precizitāte”);  e) tiek glabāti veidā, kas pieļauj datu subjektu identifikāciju, ne ilgāk kā nepieciešams nolūkiem, kādos attiecīgos personas datus apstrādā; personas datus var glabāt ilgāk, ciktāl personas datus apstrādās tikai arhivēšanas nolūkos sabiedrības interesēs, zinātniskās vai vēstures pētniecības nolūkos, vai statistikas nolūkos saskaņā ar Vispārīgās datu aizsardzības regulas 89. panta 1. punktu, ar noteikumu, ka tiek īstenoti atbilstoši tehniski un organizatoriski pasākumi, kas šajā regulā paredzēti, lai aizsargātu datu subjekta tiesības un brīvības (“glabāšanas ierobežojums”);  f) tiek apstrādāti tādā veidā, lai tiktu nodrošināta atbilstoša personas datu drošība, tostarp aizsardzība pret neatļautu vai nelikumīgu apstrādi un pret nejaušu nozaudēšanu, iznīcināšanu vai sabojāšanu, izmantojot atbilstošus tehniskos vai organizatoriskos pasākumus (“integritāte un konfidencialitāte”).  Pārzinis ir atbildīgs par personas datu apstrādes atbilstību a., b., c., d., e., f. punktā minētajiem nosacījumiem un var to uzskatāmi parādīt (“pārskatatbildība”).  **Noteikumu projektā I. nodaļā ir noteikti vispārīgi jautājumi attiecībā uz reģistru:**   * par noteikumu tvērumu; reģistra statuss, ministrijas loma reģistra darbības nodrošināšanā, reģistrā iekļautās informācijas statuss; atbildība par reģistrā iekļauto datu patiesumu un aktualitāti; ministrijas tiesības pieprasīt un saņemt informāciju (noteikumu projekta 1., 2., 3., 4.punkts));   **Noteikumu projekta II. nodaļā ir noteikti dati, kādus ministrija apstrādā adopcijas reģistrā:**  Noteikumu projekta 5., 6., punktā noteikts reģistrā iekļaujamās informācijas apjoms, kas nepieciešams, lai ministrija varētu īstenot normatīvajos aktos paredzētās funkcijas, organizējot adoptējamā bērna adopcijas procesu, nodrošinot noteikumos nr.667 ietvertās prasības, saskaņā ar kurām adoptējami bērni.  **Noteikumu projekta 5.1. apakšpunktā noteikts informācijas apjoms, kādu ministrija apstrādā par adoptējamo bērnu.**  Noteikumu projekta 5.1.1., 5.1.2., 5.1.3., 5.1.4., 5.1.5., 5.1.6., 5.1.7.apakšpunktā norādīto informāciju (vārds (vārdi), uzvārds, dzimums, personas kods, dzimšanas datums, valstiskā piederība, valstiskās piederības veids un tās veids) iegūst no adoptējamā bērna uzskaites lapas[[3]](#footnote-3). Minētie dati ir pamatdati par adoptējamo bērnu. Pēc bērna vārda, uzvārda, dzimuma, personas koda, dzimšanas datuma reģistrs veic konkrēta bērna meklēšanas funkciju vai atlasi pēc noteiktiem kritērijiem. Bērna dzimuma, dzimšanas datuma ievade nodrošina bērnu atlasi atbilstoši adoptētāju saņemtajiem pieteikumiem (vecums, dzimums).  Informācija par bērna radiniekiem (noteikumu projekta 5.1.11.apakšpunkts) vajadzīga, lai sniegtu adoptētājiem priekšstatu par bērna radniecību, iespējamu kontaktu vai attiecību uzturēšanu ar radiniekiem, bāriņtiesas pieņemtajiem lēmumiem par bērna šķiršanu adopcijas gadījumā no pārējiem brāļiem, māsām.  Ja bērnam ir brāļi (pusbrāļi)/māsas (pusmāsas), pirms informācijas sniegšanas adoptētājiem par adoptējamu bērnu, ir būtiski pārliecināties, vai bērns adoptējams viens pats vai kopā ar brāļiem (pusbrāļiem)/māsām (pusmāsām), proti, ir vai nav pieņemts bāriņtiesas lēmums par bērna šķiršanu no brāļiem/māsām adopcijas gadījumā.  Noteikumu projekta 5.1.29.apakšpunktā minētais bērna miršanas datums līdz šim reģistrā tika ievadīti (lai gan noteikumos nr.794 šādu datu apstrāde nav tikusi norādīta), balstoties uz bērnu aprūpes iestādes vai bāriņtiesas aktualizēto informāciju par bērnu. Minētie dati nepieciešami reģistra aktualizēšanai, lai no reģistra izņemtu mirušo bērnu lietas (lai attiecībā uz mirušu bērnu, par kuru bijuši ievadīti dati reģistrā, pēc bērna nāves neturpinātos potenciālo bērna adoptētāju meklēšana).  Pašlaik, lai pārliecinātos par datu atbilstību vai precizētu un iegūtu reģistrā iztrūkstošo informāciju, ministrija nepieciešamības gadījumā personas datus saskaņā ar starpresoru vienošanos manuālā veidā iegūst no Pilsonības un migrācijas lietu pārvaldes pārziņā esošās Vienotās migrācijas informācijas sistēmas apakšsistēmas “Iedzīvotāju reģistrs”[[4]](#footnote-4). Ministrija pārliecinās par adoptējamā bērna un adoptētāja datu atbilstību Iedzīvotāju reģistrā pieejamajai informācijai tādā apjomā, kādā ziņas par bērnu jāiekļauj reģistrā atbilstoši noteikumu projektā paredzētajam.  Plānots, ka pēc tehniskā risinājuma izstrādes (skat. sadaļu “ERAF projekta ietvaros reģistrā veiktie pilnveidojumi nodrošina iespējas”), šie reģistram nepieciešamie dati no Iedzīvotāju reģistra tiks iegūti automātiski ar informācijas sistēmu sasaistes līdzekļu palīdzību un ministrijas darbiniekiem papildus nebūs nepieciešams manuāli iegūt trūkstošo informāciju no Iedzīvotāju reģistra.  Noteikumu projekts paredz, ka, tiklīdz tiks izveidots tehniskais risinājums, no Iedzīvotāju reģistra automātiski, ievadot personas kodu, reģistrā tiks iegūti šādi dati: adoptējamā bērna vārds (vārdi), uzvārds, dzimums, dzimšanas datums, valstiskā piederība un tās veids; adoptējamā bērna ārpusģimenes aprūpes pakalpojuma sniedzējs [bērnu aprūpes iestādes nosaukums un juridiskā adrese vai laulāto (personas) vārds, uzvārds un deklarētās, reģistrētās vai norādītās dzīvesvietas adrese]; informācija par adoptējamā bērna radiniekiem; ja adoptējamais bērns miris, arī miršanas datums (ja no Iedzīvotāju reģistra tiks saņemta informācija, ka persona ir mirusi, bērna lieta reģistrā automātiski kļūs neaktīva un tiks automātiski arhivēta); informācija par adoptētāju [personu un personas laulāto (ja attiecināms) vārds (vārdi), uzvārds, dzimums, dzimšanas datums, valstiskā piederība, valstiskās piederības veids, ziņas par uzturēšanās atļauju; ja no Iedzīvotāju reģistra tiks saņemta informācija, ka persona ir mirusi, adoptētāja lieta reģistrā automātiski kļūs neaktīva un tiks automātiski arhivēta (noteikumu projekta 5.1.1., 5.1.2., 5.1.3., 5.1.5., 5.1.6., 5.1.7., 5.1.10.4., 5.1.11., 5.1.29., 5.2.1.1., 5.2.1.2., 5.2.1.3., 5.2.1.5., 5.2.1.6., 5.2.1.7., 5.2.1.11., 5.2.1.17. apakšpunkts)].  Noteikumu projekta 5.1.6., 5.1.7. apakšpunktā norādītā informācija – adoptējamā bērna valstiskā piederība un tās veids – nepieciešama, lai ministrija atbilstoši noteikumu nr.667 78.punktā noteiktajam izsniegtu adopcijas atļauju bērna adopcijai uz ārvalstīm.  Saskaņā ar noteikumu nr.667 78.punktu labklājības ministrs mēneša laikā pēc tam, kad saņemts bāriņtiesas lēmums par adopcijas atbilstību adoptējamā bērna interesēm un adoptētāja iesniegums, izsniedz adopcijas atļauju vai pamatotu atteikumu to izsniegt.  Noteikumu projekta 5.1.8.apakšpunktā norādītā informācija - reliģiskā pārliecība- nepieciešama, lai adoptētājs, saņemot informāciju par bērnu, varētu izvērtēt, vai ģimenes reliģiskie uzskati un prakses ir saskanīgas ar adoptējamā bērna pieredzi un reliģiskajiem uzskatiem. Saskaņā ar Apvienoto Nāciju Organizācijas Bērnu tiesību konvencijas 14.panta 1.punktu dalībvalstis respektē ikviena bērna tiesības uz domas, apziņas un reliģiskās pārliecības brīvību. Atsevišķos gadījumos ziņas par bērna reliģisko piederību var būt būtiskas, meklējot bērnam piemērotus adoptētājus. Šādos gadījumos bērnu aprūpes iestādei vai bāriņtiesai jāinformē ministrija, ka tas ir būtisks faktors, kas vērā ņemams veiksmīgai adopcijas procesa norisei.    Noteikumu 5.1.9., 5.1.12., 5.1.14., 5.1.15., 5.1.16., 5.1.17. apakšpunktā norādītā informācija (datums, kad ministrijā saņemta adoptējama bērna uzskaites lapa, atzīme par to, vai bērns ir atradenis, ziņas par aizgādības tiesību atņemšanu vecākam, ziņas par vecāka un/vai aizbildņa piekrišanu bērna adopcijai, atzīme, vai bērnam noteikta paternitāte, vecāka miršanas datums) palīdz ministrijai veikt kontroli, vai ministrijā savlaicīgi saņemta adoptējamā bērna uzskaites lapa atbilstoši noteikumu nr.667 prasībām un termiņiem, kā arī palīdz izvērtēt, vai bērns, par kuru saņemta uzskaites lapa, atbilst adoptējamā bērna statusam atbilstoši normatīvajos aktos noteiktajam.  Noteikumu nr.667 10., 11.un 15.punktā noteikti termiņi, kādos sniedzamas ziņas par adoptējamu bērnu ministrijai:   * mēneša laikā kopš dienas, kad noskaidrots bērna viedoklis un bērns kļuvis adoptējams, bērnu aprūpes iestādes vadītājs aizpilda bērna uzskaites lapu par katru bērnu aprūpes iestādē esošo adoptējamo bērnu un nosūta to ministrijai, kā arī informē par to bāriņtiesu, kura pieņēmusi lēmumu par bērna ārpusģimenes aprūpi; * ja bērns atrodas aizbildnībā, bāriņtiesa, kura pieņēmusi lēmumu par aizbildnības nodibināšanu un aizbildņa iecelšanu, divu mēnešu laikā no dienas, kad bērns kļuvis adoptējams, noskaidro aizbildņa viedokli par bērna adopciju aizbildņa ģimenē vai citā ģimenē; * ja bērns atrodas audžuģimenē vai specializētā audžuģimenē (turpmāk – audžuģimene), bāriņtiesa, kura pieņēmusi lēmumu par bērna ievietošanu audžuģimenē, divu mēnešu laikā no dienas, kad bērns kļuvis adoptējams, noskaidro, vai audžuģimene vēlas adoptēt audžuģimenē esošo bērnu, un, ja audžuģimene nav izteikusi vēlmi viņu adoptēt, nosūta bērna uzskaites lapu ministrijai.   Savukārt noteikumu nr.667 12.punktā noteikts, ka, ja aizbildnis nepiekrīt bērna adopcijai citā ģimenē (citā, nevis savā), informāciju par bērnu neiekļauj reģistrā.  Nav pieļaujams, ka reģistram savlaicīgi netiek sniegtas ziņas par adoptējamu bērnu, jo tādējādi tiek pārkāptas bērna intereses un tiesības uz pastāvīgu ģimeni. Attiecīgos gadījumos ministrija informē Valsts bērnu tiesību aizsardzības inspekciju, kuras kompetencē ir uzraudzīt bāriņtiesu un bērnu aprūpes iestāžu darbību bērnu tiesību aizsardzības jomā.  Savukārt atsevišķos gadījumos reģistram (ministrijai iekļaušanai reģistrā) tiek sniegtas ziņas par bērniem, kas nav adoptējami, piemēram, vecākiem nav atņemtas aizgādības tiesības, aizbildnis nav devis piekrišanu bērna adopcijai. Šādu ziņu iekļaušana reģistrā nav pieļaujama, un ziņas par bērnu tiek sūtītas atpakaļ informācijas sniedzējam.  Vienlaikus jānorāda, ka reģistrā paredzēts veikt atzīmi par atradeni – glābējsilītē ievietotu bērnu (noteikumu projekta 5.1.12.punkts), jo šobrīd reģistrs nepiedāvā iespēju atlasīt datus par glābējsilītē ievietotiem bērniem. Šāda informācija ir būtiska, apzinot glābējsilītē ievietoto bērnu adopcijas tendences  Saskaņā ar Bērnu tiesību aizsardzības likuma 8.pantu kopš dzimšanas brīža bērnam ir tiesības uz vārdu, uzvārdu un pilsonības iegūšanu. Bērnu reģistrē atbilstoši likumam. Bērnam ir tiesības uz savas identitātes saglabāšanu.  Noteikumu projekta 5.1.18.apakšpunktā norādīta informācija par bāriņtiesas pieņemtajiem lēmumiem attiecībā uz adoptējamo bērnu. Minētā informācija ir nepieciešama, lai fiksētu lēmumus, kuri nepieciešami, lai varētu uzsākt bērna adopcijas procesu, proti, varētu sniegt informāciju par bērnu adoptētājiem. Reģistrā tiek fiksēta informācija par šādiem bāriņtiesas lēmumiem: par to, vai Latvijā iespējams nodrošināt bērna audzināšanu ģimenē vai pienācīgu aprūpi (noteikumu nr.667 63.punktā noteikts, ka adopcija uz ārvalstīm pieļaujama, ja Latvijā nav iespējams nodrošināt adoptējamā bērna audzināšanu un pienācīgu aprūpi ģimenē); par brāļu un māsu, pusbrāļu un pusmāsu šķiršanu Civillikumā noteiktajos gadījumos; citi bāriņtiesas pieņemtie lēmumi, piemēram, par bērna adopcijas konkrētā adoptētāju ģimenē, kas ārvalstī uzņēmusi ārpusģimenes aprūpē esošu bērnu, atbilstību bērna labākajām interesēm.  Noteikumu projekta 5.1.10.apakšpunktā norādītā informācija par bērna ārpusģimenes aprūpi nepieciešama, lai ministrija nepieciešamības gadījumā varētu veikt adoptējamo bērnu klasifikāciju un atlasi pēc bērna ārpusģimenes aprūpes formas (bērnu aprūpes iestāde, audžuģimene, aizbildnība), bāriņtiesas, kas pieņēmusi lēmumu par bērna ārpusģimenes aprūpi, ārpusģimenes aprūpes pakalpojuma sniedzēja, kas nepieciešams, lai apzinātu, cik un kādiem bērniem nepieciešams meklēt ģimeni Latvijā vai ārvalstīs, lai varētu efektīvāk veikt dažādu statistikas datu atlasi, tādējādi apzinot adopcijas tendences. Tāpat minētā informācija nodrošina informācijas par reģistrā iekļautajiem bērniem aktualizāciju. Proti, ministrija vienu reizi gadā sagatavo un bērnu aprūpes iestādei un bāriņtiesai (ja bērns atrodas audžuģimenē vai aizbildnībā) nosūta reģistrā iekļauto bērnu sarakstu ar ziņu aktualizācijas pieprasījumu. Ziņu aktualizācija nepieciešama, lai, ņemot vērā aktuālo informāciju par bērnu, nodrošinātu bērna interesēm atbilstošu un bez nepamatotas kavēšanās īstenotu pastāvīgas ģimenes (bērna adoptētāja) atrašanu.  Saņemot no bērnu aprūpes iestādes vai bāriņtiesas adoptējamā bērna uzskaites lapu, ministrija pārliecinās, vai par bērnu ir sniegta visa informācija atbilstoši adoptējamā bērna uzskaites lapā norādītajam. Nepieciešamības gadījumā ministrija informācijas precizēšanai sazinās ar ārpusģimenes aprūpes pakalpojuma sniedzēju vai bāriņtiesu, kura pieņēmusi lēmumu par bērna ārpusģimenes aprūpi. Šī uzdevuma operatīvai nodrošināšanai reģistrā būtiski norādīt informāciju par atbildīgo bāriņtiesu, ārpusģimenes aprūpes pakalpojuma sniedzēju (bērnu aprūpes iestāde, audžuģimene vai aizbildnis). Minētā informācija nepieciešama arī adopcijas dokumentācijas sagatavošanai, piemēram, izsniedzot norīkojumu par personīgu iepazīšanos ar adoptējamo bērnu. Šādu norādījumu ministrija praktizē sūtīt arī atbildīgajai bāriņtiesai un adoptējamā bērna likumiskajam pārstāvim (aizbildnis, bāriņtiesa, kura pieņēmusi lēmumu par bērna ārpusģimenes aprūpi, ja bērns ievietots audžuģimenē, bērnu aprūpes iestādes vadītājam, ja bērnu aprūpes iestādes vadītājs pilda aizbildņa pienākumus).    Noteikumu nr.667 30. un 70.punktā noteikta ministrijas kompetence sniegt adoptētājam informāciju par adoptējamajiem bērniem, tiklīdz kļūst zināms, ka bērnam tiek meklēti adoptētāji Latvijā vai ārvalstīs. Ziņas par iepriekšējo atrašanos ārpusģimenes aprūpē ir būtiskas, gatavojot adoptētājiem informāciju par adoptējamo bērnu, jo sniedz ieskatu par adoptējamā bērna situāciju, ar ko adoptētājam jārēķinās, izlemjot par adopcijas procesa uzsākšanu, jo bieža ārpusģimenes aprūpes formu maiņa var ietekmēt bērna emocionālo stāvokli, kā arī bērna attīstību.    Noteikumu projekta 5.1.13., 5.1.19. un 5.1.20.apakšpunktā norādītā informācija (ziņas par aizgādības tiesību pārtraukšanu vecākam; iemesli bērna ārpusģimenes aprūpes nodrošināšanai, bioloģiskās ģimenes sociālais raksturojums) sniedz ieskatu par to, kopš kura laika bērns ir šķirts no ģimenes, vai ar ģimeni veikts sociālais darbs pirms un pēc ārpusģimenes aprūpes nodrošināšanas bērnam, vai ģimenē bijusi vardarbība pret bērnu vai starp ģimenes locekļiem. Tāpat minētās ziņas sniedz ieskatu par bērna izcelšanos un gūto pieredzi ģimenē. Iemesli ārpusģimenes aprūpes nodrošināšanai ir iemesli, kuru dēļ bērns ir šķirts no bioloģiskās ģimenes, piemēram, vecāku alkohola atkarības problēmas vai veselības stāvoklis (psihiska rakstura traucējumi), vai vardarbība ģimenē, kas būtiski var ietekmēt bērna attīstību.  Tāpat noteikumu projekta 5.1.21., 5.1.22., 5.1.24., 5.1.25., 5.1.26., 5.1.27. apakšpunktā norādītā informācija (vardarbība pret bērnu; bērna raksturojums; faktori, kas adoptētājam jāņem vērā, uzsākot bērna adopcijas procesu; grūtniecības norises, bērna dzimšanas un attīstības dati; ziņas par bērna veselības stāvokli) nepieciešama, lai sagatavotu informāciju par adoptējamo bērnu adoptētājiem, lai adoptētājs, izvērtējot savas iespējas uzņemties konkrētā bērna aprūpi, varētu pieņemt informētu lēmumu par vēlmi personīgi iepazīties ar bērnu; novēršot iespējamu nepilnīgu vai maldinošu priekšstatu par adoptējamo bērnu. Pilnīgas bērna raksturojošās informācijas iekļaušana reģistrā veicina iespēju atrast bez vecāku gādības palikušam bērnam piemērotu ģimeni, kura patiešām spēs sniegt konkrētā bērna individuālajām vajadzībām atbilstošāko aprūpi. Nepietiekamas informācijas esamība palielina risku, ka bērna pirmsadopcijas aprūpe tiks izbeigta, kas savukārt adoptējamam bērnam var radīt psiholoģiski traumatisku pieredzi.  Sadaļā par vardarbību, kas vērsta pret bērnu (noteikumu projekta 5.1.21.apakšpunkts), atspoguļojama informācija par to, no kādas vardarbības bērns cietis (vardarbības veids: emocionāla, fiziska, seksuāla, pamešana novārtā, cita veida), kas ir vardarbības veicējs un ziņas par bērnam nodrošināto sociālās rehabilitācijas pakalpojumu, rehabilitācijas rezultātiem.  Bērna raksturojums (noteikumu projekta 5.1.22.apakšpunkts) sniedz ieskatu adoptētājam par bērna rakstura īpašībām, spējām, dotībām, interesēm, sekmēm mācībās, uzvedību, sociālajām un cita veida prasmēm, bērna attīstību u.c. Faktori, kas adoptētājam jāņem vērā, uzsākot bērna adopcijas procesu, piemēram, ir apstāklis, ka bērnam ir izteikta emocionālā piesaiste audžuģimenei, kas var ietekmēt bērna gatavību adopcijai; bērnam regulāri jālieto medikamenti; bērnam nepieciešams atrasties attiecīga speciālista uzraudzībā vai jāsaņem regulārs atbalsts psihoemocionālā stāvokļa stabilizēšanai. Minētā informācija var ietekmēt veiksmīgu adopcijas procesa norisi, līdz ar to šai informācijai adoptētājiem ir jāpievērš īpaša vērība, lai rūpīgi izvērtētu savas iespējas uzņemties konkrētā bērna aprūpi, nodrošināt bērna vajadzības utt. Adoptētājiem lēmuma pieņemšanā būtiska informācija ir arī ziņas par bērna mātes grūtniecības norisi (noteikumu projekta 5.1.25.apakšpunkts), bērna dzimšanu un attīstību (noteikumu projekta 5.1.26.apakšpunkts), bērna veselības stāvokli (noteikumu projekta 5.1.27.apakšpunkts). Tādējādi reģistrā tiek iekļauta informācija par bērna ārstēšanos ārstniecības iestādēs, saņemtajām speciālistu konsultācijām, veiktajām vakcinācijām vai laboratoriskajiem izmeklējumiem, bērna pamatdiagnozi, turpmāk nepieciešamo ārstēšanos. Tāpat reģistrā tiek iekļauta informācija par bērna invaliditāti (noteikumu 5.1.27.7.apakšpunkts) (pazīmes par kustību, redzes, dzirdes, psihisko vai citu traucējumu esamību, kā arī datums, līdz kuram noteikta invaliditāte.  Noteikumu projekta 5.1.30.apakšpunktā norādītā “cita būtiska informācija” aptver citas būtiskas ziņas, kas attiecas uz adoptējamo bērnu (vecāku atkarības problēmas, informācija par bērna attiecībām ar audžuģimeni, saskarsmi ar vecākiem un citām personām u.c.).  Noteikumu projekta 5.1.27. apakšpunktā norādītā adoptējamā bērna fotogrāfija nepieciešama pievienošanai informācijas vēstulei adoptētājiem par adoptējamo bērnu. Ieskenētas vai digitālās fotogrāfijas datne tiks uzglabāta reģistrā. Minēto datu apstrāde pieļaujama tikai ar adoptējamā bērna likumiskā pārstāvja piekrišanu.  Adopcijas lietās ir svarīga adoptējamā bērna fotogrāfijas pievienošana, lai nodrošinātu, ka adoptētāji, kuriem sniegta informācija par adoptējamo bērnu, varētu pēc iespējas izsvērti pieņemt lēmumu par personisku iepazīšanos ar bērnu. No adoptētajiem sniegtā datu kopuma par adoptējamo bērnu tieši adoptējamā bērna fotogrāfijas esamība var ietekmēt personiskas saiknes veidošanos ar adoptējamo bērnu un adoptētāju, lēmuma pieņemšanu par vēlmi personiski iepazīties ar adoptējamo bērnu. Adoptētāji, izpētot to rīcībā esoša informāciju par adoptējamo bērnu ir psiholoģiski vairāk nobrieduši un pārliecināti par gatavību adoptēt konkrētu bērnu. Adoptētājam tiek sniegta informācija, arī fotogrāfija, par adoptējamo bērnu, lai adoptētāji varētu izlemt, vai konkrēto bērnu viņiem ir iespējams adoptēt, vai potenciāli starp adoptētājiem un adoptējamo bērnu nākotnē varētu izveidoties patiesas vecāku un bērnu attiecības. Kad adoptētāji iesniedz adopcijas pieteikumu, tie konkretizē, savas vēlmes adopcijas jomā, proti, vēlamais adoptējamo skaits, dzimums un vecums, citi būtiski apstākļi, kas var ietekmēt adoptējamā bērna dzīvi kopā ar attiecīgo personu (noteikumu nr.667 17.1.apakšpunkts).  Noteikumu nr.667 30.punktā noteikts ministrijas pienākums sniegt informāciju adoptētājam par adoptējamiem bērniem, tiklīdz kļūst zināms, ka adoptējamam bērnam tiek meklēti adoptētāji Latvijā. Savukārt noteikumu nr.667 70.punktā noteikts, ka, ja kompetentās iestādes vai ārvalstu adoptētāja iesniegtie dokumenti atbilst normatīvajos aktos noteiktajām prasībām, ministrija informāciju par adoptējamiem bērniem sniedz, tiklīdz viņiem tiek meklēti adoptētāji ārvalstī. Ministrija informāciju par adoptējamo bērnu sniedz ārvalsts adoptētāju pārstāvošajai kompetentajai iestādei ārvalstī vai ārvalsts adoptētājam personīgi. Noteikumu nr.667 82.punktā noteikts, ka kompetentā iestāde vai ārvalsts adoptētājs divus gadus pēc adopcijas apstiprināšanas tiesā reizi gadā ministrijā iesniedz pēcadopcijas ziņojumus, kuros ir ietverta informācija par bērna dzīves apstākļiem ģimenē, par bērna veselības stāvokli, adaptēšanās periodu jaunajos dzīves apstākļos, sekmēm pirmsskolas izglītības iestādē vai skolā, vismaz vienu bērna fotogrāfiju un citu būtisku informāciju, kas attiecas uz adoptēto bērnu.  Noteikumu projekta 5.1.23.apakšpunktā norādītie reģistrā iekļaujamie dati par bērna viedokli nepieciešami, lai konstatētu, vai informāciju par bērnu iespējams sniegt adoptētājiem (nepieciešama visu adopcijā iesaistītie pušu piekrišana). Tāpat reģistrā tiek fiksēts bērna viedoklis par šķiršanu no māsām (pusmāsām) un brāļiem (pusbrāļiem) adopcijas gadījumā. Civillikuma 165.pantā paredzēts, ka adoptēt reizē var vairākus bērnus. Adoptējot brāļi (pusbrāļi) un māsas (pusmāsas) nav šķirami. Bērnu interesēs pieļaujama brāļu (pusbrāļu) un māsu (pusmāsu) šķiršana, ja kādam no viņiem ir neārstējama slimība vai ir šķēršļi, kas traucē brāļus (pusbrāļus) un māsas (pusmāsas) adoptēt kopā. Saskaņā ar Bāriņtiesu likuma 34.panta (22) daļu bāriņtiesa pirms lēmuma pieņemšanas par brāļu un māsu, pusbrāļu un pusmāsu šķiršanu noskaidro adoptējamā un brāļu un māsu, pusbrāļu un pusmāsu viedokli. Viedokli noskaidro, ja personām pastāv ciešas savstarpējās attiecības vai šīs personas ir dzīvojušas nedalītā saimniecībā. Civillikuma 169.panta pirmajā daļā noteikts, ka ir nepieciešams, lai adopcijai dod savu piekrišanu visi tās dalībnieki: 1) adoptētājs; 2) adoptējamais, ja viņš ir sasniedzis divpadsmit gadu vecumu; 3) adoptējamā vecāki, ja viņiem nav atņemtas aizgādības tiesības; 4) aizbildnis.  Bērnu tiesību aizsardzības likuma 13.pantā noteikts, ka bērnam ir tiesības brīvi izteikt savas domas [..] un bērna viedoklim veltāma pienācīga vērība atbilstoši viņa vecumam un briedumam. Noteikumu nr.667 9.punktā noteikts, ka bērnu aprūpes iestāde un bāriņtiesa informāciju par adoptējamo bērnu ministrijai sniedz pēc adoptējamā bērna viedokļa noskaidrošanas, aizpildot noteikta parauga adoptējamā bērna uzskaites lapu. Bāriņtiesa, bērnu aprūpes iestāde un aizbildnis nekavējoties informē ministriju par jebkurām izmaiņām, kas saistītas ar adoptējamo bērnu.    Bērnam, kurš piekrīt adopcijai vai nav spējīgs paust viedokli par adopciju sava vecuma vai veselības stāvokļa dēļ, reģistrā piešķirams statuss “Adoptējams Latvijā” vai “ Adoptējams uz ārvalstīm”. Bērns, par kuru uzskaites lapā norādīts, ka viņš nevēlas tikt adoptēts, reģistrā piešķirams statuss “Nevēlas tikt adoptēts”. Paredzēts, ka turpmāk reģistrs atkarībā no ievadītās informācijas par bērna viedokli, automātiski veiks bērna statusa aktualizēšanu (piemēram, ja iepriekš bērns bija norādījis, ka nevēlas tiks adoptēts, bet pēc kāda laika viedokli mainīja, norādot, ka vēlas tikt adoptēts).   * Galvenās izmaiņas, salīdzinot ar noteikumos nr.794 noteiktajiem reģistrā iekļaujamajiem laukiem:   + - tiek aizstāts “dzīvesvietas valsts un pilsonība” ar “valstiskā piederība” un “valstiskās piederības veids” (noteikumu projekta 5.1.6.un 5.1.7.apakšpunkts), kā arī iekļauta jauna datu kategorija “dzimšanas datums” (noteikumu projekta 5.1.5.apakšpunkts), saskaņojot terminus un datu laukus ar Fizisko personu reģistra likumā lietoto terminoloģiju; datu lauka “dzimšanas datums” iekļaušana reģistrā ir svarīga, arī lai konstatētu bērna vecumu;     - iekļauts jauns datu lauks “datums, kad ministrijā saņemta adoptējamā bērna uzskaites lapa”, lai nodrošinātu sekošanu līdzi adoptējamā bērna lietas virzībai, kā arī lai nodrošinātu noteikumos nr.667 noteikto termiņu ievērošanu (noteikumu projekta 5.1.9.apakšpunkts);     - tehniski precizēti datu lauki par bērna ārpusģimenes aprūpi; reģistrā vairs netiek ietverts atsevišķs datu lauks “datums, kad bērns ievietots bērnu aprūpes iestādē, audžuģimenē vai aizbildņa ģimenē”, jo ir pietiekami ar reģistrā iekļaujamo informāciju par bāriņtiesas lēmuma datumu par ievietošanu ārpusģimenes aprūpē (samazināts apstrādājamo datu daudzums) (noteikumu projekta 5.1.10.apakšpunkts);     - precizēti datu lauku nosaukumi attiecībā uz sniedzamajām ziņām par ārpusģimenes aprūpes pakalpojuma sniedzēja atrašanās vietu (aizstāti vārdi “iestādes (…) adrese” ar vārdiem “iestādes (…) juridiskā adrese”; aizstāti vārdi “audžuģimenē (laulāto (personas) vārds, uzvārds un bērna dzīvesvieta), vai aizbildņa ģimenē (aizbildņa vārds, uzvārds un bērna dzīvesvieta” ar vārdiem “laulāto (personas) vārds, uzvārds un deklarētās, reģistrētās vai norādītās dzīvesvietas adrese”, lai nodrošinātu vienveidīgu datu apstrādi, neveidotos atšķirīgas interpretācijas, kura adrese konkrētajā gadījumā jānorāda) (noteikumu projekta 5.1.10.4.apakšpunkts);     - iekļauts datu lauks “ziņas par iepriekšējo atrašanos ārpusģimenes aprūpē, ja attiecināms”, kas palīdz izsekot un sagatavot priekš potenciālā adoptētāja pilnīgāku informāciju par bērnu dzīves gājumu (noteikumu projekta 5.1.10.5.apakšpunkts);     - ja noteikumos nr.794 bija prasība sniegt datus par konkrētiem bērna radiniekiem “bērna vecāku, vecvecāku, brāļu un māsu vārds, uzvārds, dzimšanas dati un dzīvesvieta”, tad noteikumu projekts šādu ierobežojošu formulējumu pēc radniecības pakāpes vairs neietver, paredzot, ka reģistrā nepieciešams apstrādāt datus par bērna radiniekiem “informācija par bērna radiniekiem: vārds (vārdi); uzvārds; dzimšanas datums; deklarētās, reģistrētās vai personas norādītās dzīvesvietas adrese; radniecības pakāpe” (noteikumu projekta 5.1.11.apakšpunkts);   īpaši akcentējams tas, ka svarīgi ir pārliecināties, kāda ir adoptējamā bērna māsu (pusmāsu) un brāļu (pusbrāļu) situācija, vai tie arī nonākuši ārpusģimenes aprūpē; tādēļ reģistrā ietverts lauks “ārpusģimenes aprūpes pakalpojuma sniedzējs bērna brāļiem (pusbrāļiem) vai māsām (pusmāsām) ), ja attiecināms” (noteikumu projekta 5.1.11.6.apakšpunkts);   * + - noteikumu projekts sniedz izklāstu, kādi dati apstrādājami, lai nodrošinātu bioloģiskās ģimenes sociālo raksturojumu - atzīme par to, vai ar ģimeni veikts sociālais darbs pirms un pēc ārpusģimenes aprūpes nodrošināšanas bērnam; atzīme par vardarbību ģimenē - starp ģimenes locekļiem vai pret bērnu; salīdzinoši noteikumos nr.794 šim datu laukam šāda izvērsuma iepriekš nebija (noteikumu projekta 5.1.20.apakšpunkts);     - noteikumu projektā aizstāts datu lauks “bērna personības raksturojums” ar datu lauku “bērna raksturojums – rakstura īpašības, spējas, dotības, sekmes mācībās, intereses un citas ziņas, kas raksturo bērnu”, tādējādi konkretizējot, kāda veida dati par bērnu šajā laukā būtu sniedzami, paredzot datu apstrādātājam pienākumu paraudzīties uz bērnu kopumā, atzīmējot būtiskos bērnu raksturojošos aspektus, ne tikai personas sadaļu (noteikumu projekta 5.1.22.apakšpunkts);     - datu lauki “ziņas par bērna veselības stāvokli”, “ziņas par bērna turpmāko ārstēšanu, ja tā ir nepieciešama” un “ziņas par bērna pārciestajām slimībām un veiktajām potēm” ir tikuši apvienoti vienā datu kategorijā un izvērsti apakškategorijās, definējot, kāda tieši ir adopcijas procesā nepieciešamā un reģistrā apstrādājamā informācija par adoptējamā bērna veselību; noteikumu projekts paredz, ka šajā sadaļā tiks aptverti šādi jautājumi: ārstēšanās ārstniecības iestādē - veselības aprūpes pakalpojuma saņemšanas datums, pamatdiagnoze; saņemtās speciālistu konsultācijas - datums, ārsta specialitāte, pamatdiagnoze; dati par vakcinācijām; veiktie laboratoriskie izmeklējumi; ģimenes ārsta norādītā bērna pamatdiagnoze; turpmāk nepieciešamā ārstēšanās, ja attiecināms; dati par invaliditāti, ja attiecināms (noteikumu projekta 5.1.27.apakšpunkts);     - noteikumos nr.794 ietvertā datu kategorija “mātes grūtniecības norise un bērna perinatālās attīstības dati” ir tikusi sadalīta divos atsevišķos datus laukos “bērna mātes grūtniecības norises dati” un “bērna dzimšanas un attīstības dati” (tehniskas dabas precizējums, noteikumu projekta 5.1.25., 5.1.26.apakšpunkts);     - noteikumos nr.794 ietvertais datu lauks “ziņas par bērna agrīno attīstību” noteikumu projektā ietverts datu kategorijā “bērna dzimšanas un attīstības dati” (noteikumu projekta 5.1.26.apakšpunkts);     - noteikumu nr.794 ietvertās datu kategorijas   “iestāde (nosaukums), kas pieņēmusi lēmumu par bērna ārpusģimenes aprūpi”, “iestādes lēmums par bērna ārpusģimenes aprūpi (lēmuma pieņemšanas datums un numurs)”, “bāriņtiesa (nosaukums), kas pieņēmusi lēmumu par brāļu un māsu šķiršanu, ja bērns tiek adoptēts”, “bāriņtiesas lēmums par brāļu un māsu šķiršanu, ja bērns tiek adoptēts (lēmuma pieņemšanas datums un numurs)”; “bāriņtiesa (nosaukums), kas pieņēmusi lēmumu par bērna adopciju uz ārvalstīm”; “bāriņtiesas lēmums par bērna adopciju uz ārvalstīm (lēmuma pieņemšanas datums un numurs)”  noteikumu projektā apvienoti datu kategorijā “bāriņtiesas pieņemtie lēmumi par adoptējamu bērnu: bāriņtiesas, kas pieņēmusi lēmumu, nosaukums; lēmuma pieņemšanas datums un numurs; bāriņtiesas lēmums par to, vai Latvijā iespējams nodrošināt bērna audzināšanu ģimenē vai pienācīgu aprūpi; bāriņtiesas lēmums par šķiršanu no brāļiem (pusbrāļiem) vai māsām (pusmāsām) Civillikumā noteiktajos gadījumos; citi bāriņtiesas pieņemtie lēmumi” (noteikumu projekta 5.1.18.apakšpunkts);   * + - redakcionāli precizējumi veikti attiecībā uz šādām datu kategorijām: “iemesli bērna ārpusģimenes aprūpes nodrošināšanai” (noteikumu projekta 5.1.19.apakšpunkts);     - precizēti datu lauki attiecībā uz tiesas nolēmumiem par adopcijas apstiprināšanu, aizstājot vārdu “spriedums” ar “nolēmums” (noteikumu projekta 5.4.11.apakšpunkts), kā arī ietverot jaunu datu lauka apakškategoriju “bērna vārds (vārdi) un uzvārds pēc adopcijas apstiprināšanas tiesā” (noteikumu projekta 5.4.11.4.apakšpunkts);     - vienlaikus jāpiezīmē, ka ir ticis pārskatīts tālu lauku izkārtojums - , pie kura no datu subjektiem attiecīgas datu kategorijas būtu visatbilstošāk piesaistāmas, piemēram, vai pie adoptējamā bērna, adoptētāja vai arī izdalāmas atsevišķi pie adopcijas procesa (datu izkārtojuma maiņa neietekmē apstrādājamo datu apjomu vai veidu);     - jaunas, noteikumos nr.974 neminētas datu kategorijas:       * atzīme par to, vai bērns ir atradenis vai glābējsilītē ievietots bērns (lai nodrošinātu iespēju sekot līdzi šādu bērnu skaitam valstī) (noteikumu projekta 5.1.12.apakšpunkts);       * ziņas par aizgādības tiesību pārtraukšanu vai atņemšanu vecākam (noteikumu projekta 5.1.13., 5.1.14.apakšpunkts);       * ziņas par vecāka vai aizbildņa piekrišanu bērna adopcijai (noteikumu projekta 5.1.15.apakšpunkts);       * atzīme, vai bērnam noteikta paternitāte (noteikumu projekta 5.1.16.apakšpunkts);       * vecāka miršanas datums, ja attiecināms (noteikumu projekta 5.1.17.apakšpunkts);       * vardarbība pret bērnu (noteikumu projekta 5.1.21.apakšpunkts);       * bērna viedoklis (noteikumu projekta 5.1.23.apakšpunkts);       * faktori, kas adoptētājam jāņem vērā, uzsākot bērna adopcijas procesu (noteikumu projekta 5.1.24.apakšpunkts);       * bērna fotogrāfija (noteikumu projekta 5.1.28.apakšpunkts);       * miršanas datums, ja attiecināms (noteikumu projekta 5.1.29.apakšpunkts);       * cita būtiska informācija, piezīmes (noteikumu projekta 5.1.30.apakšpunkts);   **Noteikumu projekta 5.2.1., 5.2.2.apakšpunktā noteikts informācijas apjoms, kādu ministrija apstrādā par adoptētāju**  **un ārvalsts adoptētāju.**  Noteikumu projekta 5.2.apakšpunktā paredzēta iespēja reģistrā veikt atzīmi par adoptētāja tipu, proti, adoptētāju vai ārvalsts adoptētāju.  Noteikumu projekta 5.2.1.1.., 5.2.1.2., 5.2.1.3., 5.2.1.4., 5.2.1.5., 5.2.1.6., 5.2.1.7., 5.2.2.1., 5.2.2.2.,5.2.2.3., 5.2.2.4., 5.2.2.5.,5.2.2.6. apakšpunktā minēto informāciju (vārds, uzvārds, dzimums, personas kods, dzimšanas datums, valstiskā piederība, valstiskās piederības veids, lietas izsniedzējvalsts) iegūst no bāriņtiesas pieņemtā lēmuma par personas vai laulāto atzīšanu par adoptētājiem vai attiecīgi no kompetentās iestādes vai ārvalsts adoptētāja iesniegtās ārvalsts adoptētāja lietas (par ārvalsts adoptētājiem).  Saskaņā ar noteikumu projekta 9.11.apakšpunktu un 18.punktu, tiklīdz tiks izveidots atbilstošs tehniskais risinājums, no Iedzīvotāju reģistra[[5]](#footnote-5) automātiski, ievadot adoptētāja personas kodu, tiks iegūti šādi dati: adoptētāja vārds (vārdi), uzvārds, dzimums, dzimšanas datums, valstiskā piederība un tās veids, ziņas par uzturēšanās atļauju. Savukārt, ja no Iedzīvotāju reģistra tiks saņemta informācija, ka persona ir mirusi, adoptētāja lieta reģistrā kļūs neaktīva un lieta tiks automātiski arhivēta.  Noteikumu projekta 5.2.1.6., 5.2.1.7., 5.2.1.11.apakšpunktos norādītā informācija – valstiskā piederība un tās veids, ziņas par uzturēšanās atļauju – nepieciešama, lai pārliecinātos par personas vai laulāto, kuri vēlas adoptēt bērnu, atbilstību Bāriņtiesu likuma 57.pantā noteiktajam personu lokam, kuras var iesniegt pieteikumu par bērna adopciju Latvijā. Proti, atbilstoši minētajā likumā noteiktajam attiecīgā bāriņtiesa ir tiesīga atzīt par adoptētāju tikai tādu personu, kas ir Latvijas pilsonis, nepilsonis vai ārzemnieks, kam ir pastāvīgās uzturēšanās atļauja Latvijā.  Saskaņā ar Bāriņtiesas likuma 57.pantu, ja bērnu adoptē Latvijas pilsonis, nepilsonis vai ārzemnieks, kam ir pastāvīgās uzturēšanās atļauja Latvijā, bāriņtiesa, kuras darbības teritorijā ir deklarēta adoptētāja dzīvesvieta, lemj par: 1) personas atzīšanu par adoptētāju; 2) bērna nodošanu adoptētāja aprūpē un uzraudzībā līdz adopcijas apstiprināšanai; 3) pirmsadopcijas aprūpes izbeigšanu bērnam; 4) adopcijas atbilstību bērna interesēm.  Ja bērnu adoptē ārzemnieks, kam nav pastāvīgās uzturēšanās atļaujas Latvijā, vai ārvalstīs dzīvojoša persona, bāriņtiesa, kura pieņēma lēmumu par bērna ārpusģimenes aprūpi, lemj par: 1) bērna nodošanu adoptētāja aprūpē un uzraudzībā līdz adopcijas apstiprināšanai; 2) pirmsadopcijas aprūpes izbeigšanu bērnam; 3) adopcijas atbilstību bērna interesēm. Ja adoptē otra laulātā bērnu, lēmumu par adopcijas atbilstību bērna interesēm pieņem tā bāriņtiesa, kuras darbības teritorijā attiecīgais vecāks dzīvo kopā ar bērnu.  Saskaņā ar noteikumu nr.667 58.punktā noteikto gadījumā, ja persona nav Latvijas pilsonis, nepilsonis vai ir ārzemnieks, kam nav pastāvīgās uzturēšanās atļaujas Latvijā, tā ir uzskatāma par ārvalsts adoptētāju, kuras ģimenes izpētes materiālus sagatavo attiecīgās valsts kompetentā iestāde.  Atbilstoši noteikumu nr.667 58.punktam ārzemnieks, kam nav pastāvīgās uzturēšanās atļaujas Latvijā, vai ārvalstī dzīvojoša persona var adoptēt otra laulātā bērnu; bērnu no aizbildņa ģimenes vai audžuģimenes, ja bērnu adoptē viņa radinieki; bērnu, kurš atrodas bērnu aprūpes iestādē, ja Latvijā nav iespējams nodrošināt viņa pienācīgu audzināšanu un aprūpi ģimenē.  Bāriņtiesu likuma 57.pants tieši neparedz, kā minētās tiesību normas piemērotājam jārīkojas tajos gadījumos, ja adoptēt vēlas divas personas (laulātie), no kurām vienai ir termiņuzturēšanās atļauja Latvijā, savukārt otrs laulātais ir Latvijas pilsonis. Tomēr Civillikuma 164.pantā noteikts, ka laulātie bērnu adoptē kopīgi. Praksē vērtējams, vai šādā gadījumā netiek nesamērīgi ierobežotas otra laulātā, kas ir Latvijas pilsonis, tiesības adoptēt bērnu, tikai tādēļ, ka ir laulībā ar personu, kurai ir termiņuzturēšanās atļauja. Jāņem vērā, ka adopcijas gadījumā viens no svarīgākajiem priekšnosacījumiem ir tas, lai adoptētāji būtu pienācīgi izvērtēti. Gadījumā, ja persona dzīvo Latvijā, visobjektīvāk to var izdarīt bāriņtiesa.  Nav atbalstāms, ka personu (laulāto) izvērtēšana tiktu organizēta tikai atbilstoši pilsoniskajai piederībai, proti, laulāto, kas ir Latvijas pilsonis, izvērtētu bāriņtiesa, savukārt otru laulāto, kam Latvijā ir tikai termiņuzturēšanās atļauja, izvērtētu viņa pilsonības valsts kompetentā iestāde. Tādējādi Bāriņtiesu likuma 57.panta pirmā daļa nav tulkojama tikai gramatiski un, piemērojot Administratīvā procesa likuma 8.un 134.pantā noteikto, bāriņtiesas, kuras darbības teritorijā ir deklarēta adoptētāju (laulāto) dzīvesvieta, kompetencē ir lemt par laulāto atzīšanu par adoptētājiem arī gadījumos, kad viens no laulātajiem ir Latvijas pilsonis, savukārt otram ir termiņuzturēšanās atļauja.  Zināms, ka praksē tiesas ir apstiprinājušas adopciju šādos gadījumos. Ievērojot iepriekš minēto, reģistrā būtiski fiksēt informāciju par personas valstisko piederību un valstiskās piederības veidu, kā arī ziņas par uzturēšanās atļauju (pastāvīgās uzturēšanās atļauja, termiņuzturēšanās atļauja).  Noteikumu projekta 5.2.2.5., 5.2.2.6, 5.2.1.11.apakšpunktos norādītā informācija – valstiskā piederība, lietas izsniedzējvalsts, ziņas par uzturēšanās atļauju – nepieciešama, lai konstatētu personas vai laulāto, kuri vēlas adoptēt bērnu no Latvijas, atbilstību noteikumu nr.667 58.punktā noteiktajam, proti, ārvalsts adoptētāja statusam. Tāpat minētā informācija nepieciešama, sagatavojot ārvalstu adopcijas dokumentāciju, piemēram, adopcijas atļauju (noteikumu nr.667 78.punkts), piekrišanu adopcijas procedūras turpinājumam, kuru sagatavo atbilstoši 1993.gada 29.maija Hāgas konvencijas par bērnu aizsardzību un sadarbību starpvalstu adopcijas jautājumos 17.pantā noteiktajam (jebkuru lēmumu par to, ka bērns būtu jāuztic iespējamajiem adoptētājiem, izcelsmes valstī var pieņemt tikai tad, ja: a) šīs valsts centrālā iestāde ir nodrošinājusi iespējamo adoptētāju piekrišanu; b) saņēmējvalsts centrālā iestāde ir apstiprinājusi šādu lēmumu gadījumos, kad šādu apstiprinājumu pieprasa attiecīgās valsts tiesību akti vai izcelsmes valsts centrālā iestāde; c) abu valstu centrālās iestādes ir vienojušās par to, ka adopciju var turpināt; d) saskaņā ar konvencijas 5.spantu ir noteikts, ka iespējamie adoptētāji ir tiesīgi veikt adopciju un ir tai piemēroti un bērnam ir vai būs atļauts ierasties un pastāvīgi uzturēties saņēmējvalstī.).    Izvērtējot adoptētāja spējas nodrošināt pilnvērtīgu adoptējamā bērna aprūpi, bāriņtiesai, centrālajai iestādei vai kompetentajai iestādei ir jāņem vērā Civillikuma 163.panta ceturtajā daļā norādīto uzskaitījumu, kādas personas nedrīkst būt adoptētāji, tajā skaitā informācija par personas sodāmību. Bāriņtiesa, vērtējot adoptētāja piemērotību, vērtē saņemto informāciju no Sodu reģistra ne tikai Civillikuma 163.panta ceturtajā daļā noteiktajā apjomā, bet arī informāciju par personas administratīvajiem pārkāpumiem.  Lai gan Civillikuma 163.panta ceturtajā daļā nav tieši noteikts, ka par adoptētāju nedrīkst būt persona, kura administratīvi sodīta, bāriņtiesa arī vērtē informāciju pa personas administratīvajiem pārkāpumiem. Šajā gadījumā piemērojams slēdziens no mazākā uz lielāko (*argumentum a minori ad maius*) – ja likums noteiktas tiesiskas sekas ir paredzējis mazāk nozīmīgam dzīves gadījumam, tad šīm sekām “vēl jo vairāk” (“*a fortiori”*) jāattiecas arī uz nozīmīgākiem līdzīgiem dzīves gadījumiem.  Šajā gadījumā ar minēto “mazāk nozīmīgo dzīves gadījumu” tiek domāts Bērnu tiesību aizsardzības likuma 72.panta piektajā daļā noteiktais ierobežojums, saskaņā ar kuru bērnu aprūpes, izglītības, veselības aprūpes un citās tādās iestādēs, kurās uzturas bērni, bērnu pasākumos un tādos pasākumos, kuros piedalās bērni, nedrīkst strādāt, veikt brīvprātīgo darbu, kā arī saskaņā ar noslēgto vienošanos sniegt pakalpojumus personas (izņemot personas, kuras sniedz vienreizējus vai īslaicīgus pakalpojumus, kā arī pakalpojumus, kas tiek sniegti, bērnam klāt neesot): 1) kuras sodītas par noziedzīgiem nodarījumiem, kas saistīti ar vardarbību vai vardarbības piedraudējumu, — neatkarīgi no sodāmības dzēšanas vai noņemšanas; 2) kuras sodītas par noziedzīgiem nodarījumiem pret tikumību un dzimumneaizskaramību — neatkarīgi no sodāmības dzēšanas vai noņemšanas; 3) kurām tiesa ir piemērojusi Krimināllikumā noteiktos medicīniska rakstura piespiedu līdzekļus; 4) kurām piemērots naudas sods par administratīvo pārkāpumu, kas noteikts Latvijas Administratīvo pārkāpumu kodeksa 172.2pantā (fiziska un emocionāla vardarbība pret bērnu), ja no dienas, kad stājies spēkā un kļuvis nepārsūdzams kompetentas institūcijas pieņemtais lēmums vai tiesas spriedums, nav pagājuši trīs gadi. Ja šā panta piektajā daļā minētā persona sodīta par Latvijas Administratīvo pārkāpumu kodeksa 155.panta trešajā un ceturtajā daļā, 167.2, 172., 172.1, 172.2 (gadījumos, kad kā administratīvais sods piemērots brīdinājums), 172.3, 172.4, 172.5 un 173.pantā minēto administratīvo pārkāpumu vai par tīšu noziedzīgu nodarījumu, kas nav minēts šā panta piektās daļas 1. un 2.punktā, iestādes vadītājam, darba devējam (par iestādes vadītāju) vai pasākuma organizatoram ir pienākums izvērtēt, vai persona neapdraud bērna drošību, veselību vai dzīvību. Ja tā neapdraud bērna drošību, veselību vai dzīvību, iestādes vadītājs, darba devējs (par iestādes vadītāju) vai pasākuma organizators atļauj personai strādāt, veikt brīvprātīgo darbu, kā arī saskaņā ar šīm iestādēm vai pasākumu organizatoriem noslēgto vienošanos sniegt pakalpojumus.  Noteikumu nr.667 23.3.apakšpunktā noteikts, ka bāriņtiesa pieprasa informāciju par Sodu reģistrā iekļautajām ziņām par personu. Savukārt noteikumu nr.667 64.3.apakšpunktā noteikts, ka kompetentā iestāde vai ārvalsts adoptētājs ministrijā iesniedz izziņu par sodāmību. Ievērojot minēto, nepieciešams reģistrā iekļaut šādu būtisku adoptētāju raksturojošu informāciju (noteikumu projekta 5.2.1.16.un 5.2.2.14.apakšpunktā minētās ziņas par sodāmību).  Noteikumu projekta 5.2.1.8., 5.2.2.7.apakšpunktos minētie dati par reliģisko pārliecību nepieciešami, jo bāriņtiesai atbilstoši kompetencei adoptētāju izvērtēšanas procesā jānoskaidro, vai adoptētājiem tāda ir un vai tā var ietekmēt adoptētāju attiecības ar adoptējamo bērnu.  Civillikuma 169.panta ceturtajā daļā noteikts, ka bāriņtiesa, pieņemot lēmumu, ka adopcija ir bērna interesēs, [..] ņem vērā ziņas par adoptētāju, tai skaitā viņa reliģisko pārliecību, ja tāda ir. Pats par sevi apstāklis, ka ģimenē tiek praktizēti noteikta veida reliģiskie uzskati, nav par iemeslu adopcijas atteikumam. Piemēram, ja ģimene tikai formāli “pieskaitāma” kādai reliģijai, bet ģimenē to nepraktizē, ziņas par reliģisko piederību, meklējot bērnam piemērotu ģimeni būs salīdzinoši nesvarīgas. Reģistrā minētais lauks ir veidots kā izvēles lauks – nav obligāti jāaizpilda, lai varētu saglabāt aktualizētās ziņas par adoptētāju reģistrā (līdz ar to netiek pieprasīta visu adoptētāju obligāta klasifikācija pēc reliģiskās piederības (piemēram, ja adoptētāji ir iesaistījušies reliģiskā organizācijā (draudzē), bet praksē reliģiskos rituālos un ceremonijās piedalās neregulāri, piemēram, reizi gadā Ziemassvētkos vai Lieldienās); šī lauka aizpildīšana rekomendējama attiecībā uz adoptētājiem, kuri patiešām reliģiju ikdienā aktīvi praktizē, līdz ar to reliģijas jautājumi visticamāk adopcijas gadījumā kļūst arī par adoptējamā bērna ikdienas pieredzi). Tajā pašā laikā praksē var būt arī situācijas, kad reliģiskajai piederībai ir nozīme, meklējot bērnam piemērotus adoptētājus un būtiski, lai adoptētāja reliģiskie uzskati un adoptējamā bērna reliģiskā pārliecība būtu pēc iespējas saskanīgāka. Šādās situācijās atbildīgajām institūcijām būtiskā informācija fiksējama lēmumā un sniedzama ministrijai. Atbilstoši šai informācijai ministrijai arī iespējams attiecīgu norādi ietvert reģistrā.  Noteikumu projekta 5.2.1.9., 5.2.1.10., 5.2.2.8., 5.2.2.15.apakšpunktos minētie dati (deklarētās, reģistrētās vai personas norādītā dzīvesvietas adrese (attiecībā uz adoptētāju) vai dzīvesvietas adrese (attiecībā uz ārvalsts adoptētāju), adoptētāja kontaktinformācija, ārvalsts adoptētāja pilnvarotās personas Latvijā kontaktinformācija) nepieciešama, lai veiktu saziņu ar adoptētājiem un ārvalsts adoptētāja pilnvaroto personu Latvijā. Adrese nepieciešama, sagatavojot adopcijas dokumentus (norīkojumu par personīgu iepazīšanos ar bērnu (noteikumu nr.667 32.un 73.punkts), adopcijas atļauju (noteikumu nr.667 78.punkts), starptautiskās adopcijas atbilstības sertifikātu u.c.). Regulāri ar adoptētājiem un ārvalsts adoptētāju pilnvaroto pārstāvi notiek saziņa ar e-pasta starpniecību un pa tālruni, kas sniedz iespēju operatīvi saņemt informāciju attiecībā uz bērna adopcijas iespējām, procesu u.c. jautājumiem adopcijas jomā.  Noteikumu projekta 5.2.1.12.apakšpunktā paredzēta iekļaujamā informācija par nedalītā mājsaimniecībā ar adoptētājiem dzīvojošiem bērniem. Noteikumu nr.667 23.1.apakšpunktā noteikts, ka bāriņtiesa adoptētāja izvērtēšanas laikā noskaidro visu nedalītā saimniecībā dzīvojošo personu viedokli par bērna adopciju. Organizējot adopcijas procesu, svarīgi pārliecināties, ka bāriņtiesa ir noskaidrojusi adoptētāju ģimenē dzīvojošo bērnu viedokli par adopciju, lai adoptējamā bērna adaptēšanās ģimenē ir pēc iespējas veiksmīgāka. Praksē nereti izbeigtas pirmsadopcijas aprūpes iemesls (jeb adopcijas procedūras pārtraukšanas iemesls) bijis tieši adoptētāju bioloģiskā bērna jeb mājsaimniecībā esoša bērna nevēlēšanās pieņemt adoptējamo bērnu, kurš ienāk ģimenē vai konstatētas bērnu savstarpējas nesaskaņas.  Tāpat minētajai informācijai var būt nozīme, meklējot bērnam piemērotu ģimeni tajos izņēmuma gadījumos, kad bērna likumiskais pārstāvis norādījis uz obligātu nosacījumu ievērošanu adopcijas procesa veiksmīgai norisei. Piemēram, saņemta informācija, ka bērnam jābūt vienīgajam bērnam ģimenē vai bērnam der tikai tāda ģimene, kurā aug bērns, kas ir ievērojami vecāks par adoptējamo bērnu.  Saskaņā ar noteikumu nr.667 21.punktā noteikto adoptētājs jaunu pieteikumu jauna (vēl viena) bērna adopcijai (kad vismaz viens bērns jau ir ticis adoptēts) var iesniegt bāriņtiesā ne agrāk kā gadu pēc tam, kad stājies spēkā spriedums par adopcijas apstiprināšanu, izņemot gadījumu, ja adoptētājs vēlas adoptēt adoptētā bērna bioloģisko brāli (pusbrāli) vai bioloģisko māsu (pusmāsu), vai bērnu, kurš dzīvo ar adoptētājiem nedalītā saimniecībā, un adoptētāja dzīvesvietas bāriņtiesa ir atzinusi, ka nākamā bērna adopcija šajā ģimenē atbilst adoptējamā bērna interesēm.  Tādējādi, ja adoptētājs tiek atzīts par piemērotu adoptētāja statusam nākamajam adopcijas procesam pirms ir pagājis gads kopš pirmā bērna uzņemšanas ģimenē, ministrija adoptētājam, kurš jau reģistrēts reģistrā, informāciju tiesīga sniegt par adoptējamiem bērniem tikai gadu pēc pirmā bērna uzņemšanas ģimenē, izņemot nr.667 21.punktā minētos gadījumus. Minētais attiecas arī uz gadījumiem, kad adoptētājs adoptē aizbildnībā esošo bērnu. Tādējādi reģistrā būtiski fiksēt ziņas par mājsaimniecībā dzīvojošiem bērniem un to saistību ar adoptētājiem (noteikumu projekta 5.2.1.12.apakšpunkts).  Noteikumu projekta 5.2.1.13., 5.2.1.14., 5.2.1.15., 5.2.2.9., 5.2.2.10., 5.2.2.11., 5.2.2.12., 5.2.2.13.apakšpunktos minētie dati (bāriņtiesa, kas pieņēmusi lēmumu par personas atzīšanu par adoptētāju (nosaukums); bāriņtiesas lēmums par personas atzīšanu par adoptētāju (lēmuma datums un numurs, lēmuma saņemšanas datums un laiks ministrijā, datums, līdz kuram derīgs bāriņtiesas lēmums); informācija par to, kādam bērnu skaitam, dzimumam un vecumam persona atzīta par adoptētāju; adoptētāja lietas saņemšanas datums ministrijā; centrālā iestāde atbilstoši 1993.gada 29.maija Hāgas konvencijas par bērnu aizsardzību un sadarbību starpvalstu adopcijas jautājumos (turpmāk – centrālā iestāde) vai oficiāli atzīta institūcija darbam adopcijas jomā Latvijā (turpmāk – kompetentā iestāde) (iestādes nosaukums); datums, kad persona atzīta par adoptētāju; datums, līdz kuram derīga adoptētāja lieta; informācija par to, kādam bērnu skaitam, dzimumam un vecumam persona vai laulātie atzīti par adoptētāju) norāda kompetento iestādi, kas atbildīga par adoptētāja piemērotības adoptētāja statusam izvērtēšanu un citu ar adoptētāju izvērtēšanu saistīto informāciju.  Noteikumu projekta 5.2.1.13.apakšpunktā norādītā informācija – bāriņtiesa, kas pieņēmusi lēmumu par personas atzīšanu par adoptētāju (nosaukums), – atbilstoši Bāriņtiesu likuma 57.panta pirmajā daļā noteiktajam ir bāriņtiesa, kuras darbības teritorijā ir deklarēta adoptētāja dzīvesvieta.  Minētajā likuma pantā noteikts, kādu vēl lēmumu pieņemšana ir piekritīga minētajai bāriņtiesai adopcijas procesa ietvaros, piemēram, par adopcijas atbilstību bērna interesēm, ja bērnu adoptē Latvijā.  Informācija par citiem bāriņtiesas pieņemtajiem lēmumiem ietverta citās noteikumu projektā regulētājās reģistra sadaļās atbilstoši tematiskajam sadalījumam (noteikumu projekta 5.1.10., 5.1.13., 5.1.18., 5.2.1.14., 5.4.5. apakšpunkts).  Noteikumu projekta 5.2.2.10.apakšpunktā attiecībā uz tur prasīto informāciju par centrālo iestādi vai kompetento iestāde norādāma tā iestāde, kurā ārvalsts adoptētājs ir vērsies, lai uzsāktu adoptētāju ģimenes izpēti ar nolūku adoptēt bērnu no Latvijas.  Vienlaikus jānorāda, ka reģistrā ir būtiski fiksēt arī noteikumu projekta 5.2.1.14., 5.2.2.11., 5.2.2.12.apakšpunktos norādīto informāciju – bāriņtiesas lēmums par personas atzīšanu par adoptētāju (lēmuma datums un numurs, lēmuma saņemšanas datums un laiks ministrijā, datums, līdz kuram derīgs bāriņtiesas lēmums); datums, kad persona atzīta par ārvalsts adoptētāju; datums, līdz kuram derīga ārvalsts adoptētāja lieta. Noteikumu nr.667 29.punktā noteikts, ka ministrija, saņemot no bāriņtiesas informāciju par to, ka persona atzīta par adoptētāju, divu darba dienu laikā iekļauj to reģistrā. Informācija par adoptētāju tiek iekļauta reģistrā atbilstoši saņemšanas datumam un laikam ministrijā. Tāpat tiek veikta adoptētāja reģistrācija gadījumos, kad tiek saņemta ārvalsts adoptētāja lieta.  Reģistrā svarīgi norādīt datumu, līdz kuram derīgs bāriņtiesas lēmums vai ārvalsts adoptētāja lieta, jo minētā informācija norāda uz adoptētāja statusu. Ja bāriņtiesas lēmums vai ārvalsts adoptētāja lieta nav derīga, adoptētājs nav tiesīgs saņemt informāciju par adoptējamiem bērniem.  Noteikumu nr.667 25.punktā noteikts, ka bāriņtiesas lēmums par personas atzīšanu par adoptētāju ir spēkā trīs gadus no tā pieņemšanas dienas. Savukārt noteikumu nr.667 66.punktā noteikts, ka, ja adoptētāja ģimenes izpētes materiālos nav norādīts to derīguma termiņš, uzskatāms, ka to derīguma termiņš ir trīs gadi no dienas, kad stājies spēkā lēmums par adoptētāja atzīšanu. Tādējādi centrālā iestāde vai kompetentā iestāde tiesīga noteikt arī, piemēram, īsāku adopcijas dokumentu termiņu.  Adoptētājs, iesniedzot bāriņtiesai, centrālajai iestādei vai kompetentajai iestādei adopcijas pieteikumu, norāda tajā skaitā vēlamo adoptējamo skaitu, dzimumu un vecumu (noteikumu nr.667 17.1.apakšpunkts). Tādējādi atbildīgā iestāde vērtē personas vai laulāto piemērotību adoptētāja statusam, balstoties uz ģimenes norādītajiem kritērijiem attiecībā uz bērna vecumu, skaitu un dzimumu. Noteikumu projekta 5.2.1.15., 5.2.2.13.apakšpunktos norādītā informācija par to, kādam bērnu skaitam, dzimumam un vecumam persona vai laulātie atzīti par adoptētājiem, nepieciešama, lai ministrija varētu īstenot tās nolikumā un citos normatīvajos aktos noteikto uzdevumu sniegt informāciju adoptētājiem par adoptējamiem bērniem un izsniegt norīkojumus adoptētājiem par personīgu iepazīšanos ar bērnu. Adoptējamu bērnu atlase adoptētājam reģistrā notiek saskaņā ar bāriņtiesas lēmumā vai ārvalsts dokumentācijā norādītajiem bērna izvēles kritērijiem (noteikumu nr.667 24.punkts).  Noteikumu projekta 5.2.1.17., 5.2.2.16.apakšpunktā minētie dati par adoptētāja miršanu (miršanas datums) šobrīd reģistrā tiek ievadīti, balstoties uz bāriņtiesas sniegto informāciju par adoptētāju. Minētie dati nepieciešami, lai reģistrā nodalītu datus par personām, kuras joprojām ir aktīvas kā adoptējamie/adoptētāji no tām personām, attiecībā uz kurām turpmākais process vairāk nav attiecināms.  Noteikumu projekta 5.2.1.18., 5.2.2.17.apakšpunktā minētie dati – cita būtiska informācija (piezīmes) – aptver citas iepriekš uzskaitītajos apakšpunktos neminētas nozīmīgas ziņas par adoptētāju, piemēram, informācija, kas tiek fiksēta par adoptētāja lietas aizturēšanu tajos gadījumos, kad ir pārtraukts bērna adopcijas process un ministrija lūgusi bāriņtiesai atkārtoti izvērtēt adoptētāju piemērotību adoptētāja statusam. Tāpat reģistrā tiek fiksēta informācija par informatīvu ziņu (paziņojumu) nosūtīšanu adoptētājam u.c. Svarīgi, ka minētās būtiskās darbības, kas tiek veiktas attiecībā uz konkrēto adoptētāju, ir vienkopus fiksētas reģistrā, nodrošinot ministrijai iespēju kvalitatīvi pārraudzīt katra adoptētāja aktuālo situāciju.   * Galvenās izmaiņas, salīdzinot ar noteikumos nr.794 noteiktajiem reģistrā iekļaujamajiem laukiem:   + - ietverta norāde par adoptētāja tipu - adoptētājs vai ārvalsts adoptētājs (noteikumu projekta 5.2.apakšpuonkts);     - tiek aizstāts “dzīvesvietas valsts un pilsonība” ar “valstiskā piederība” un “valstiskās piederības veids” (noteikumu projekta 5.2.1.6., 5.2.1.7., 5.2.2.5.apakšpunkts), kā arī iekļauta jauna datu kategorija “dzimšanas datums” (noteikumu projekta 5.2.1.5.apakšpunkts), saskaņojot terminus un datu laukus ar Fizisko personu reģistra likumā lietoto terminoloģiju; datu lauka “dzimšanas datums” iekļaušana reģistrā ir svarīga, arī lai konstatētu adoptētāja vecumu;     - precizēta informācija, kāda norādama par dzīvesvietu, - deklarētās, reģistrētās vai personas norādītās dzīvesvietas adrese (noteikumu projekta 5.2.1.9.apakšpunkts), iepriekš – dzīvesvieta;     - precizēta reģistrā apstrādājamā informācija par bāriņtiesas lēmumu par personas atzīšanu par adoptētāju “bāriņtiesas lēmuma par personas atzīšanu par adoptētāju datums un numurs, lēmuma saņemšanas datums un laiks ministrijā, datums, līdz kuram derīgs bāriņtiesas lēmums” (noteikumu projekta 5.2.1.14., apakšpunkts), iepriekš – reģistrā bija nepieciešams tikai bāriņtiesas lēmuma datums un numurs;     - precizēta informācija, kāda apstrādājama par personas sodāmību “ziņas par adoptētāja sodāmību – atzīme par to, vai persona ir sodīta par noziedzīgiem nodarījumiem, kas saistīti ar vardarbību vai vardarbības piedraudējumu, vai par noziedzīgiem nodarījumiem pret tikumību un dzimumneaizskaramību un vai tiesa ir piemērojusi Krimināllikumā noteiktos medicīniska rakstura piespiedu līdzekļus par nepieskaitāmības stāvoklī izdarītu Krimināllikumā paredzētu noziedzīgu nodarījumu” (noteikumu projekta 5.2.1.16., 5.2.2.14.apakšpunkts), iepriekš tika pieprasīta vispārīga informācija - ziņas par sodāmību (ir vai nav sodīts);     - precizēta informācija, kas sniedzama par adopcijas procesā iesaistītajām ārvalsts institūcijām “centrālās iestādes atbilstoši 1993.gada 29.maija Hāgas konvencijai par bērnu aizsardzību un sadarbību starpvalstu adopcijas jautājumos (turpmāk – centrālā iestāde) vai oficiāli atzītas institūcijas darbībai adopcijas jomā Latvijā (turpmāk – kompetentā iestāde) nosaukums” (noteikumu projekta 5.2.2.10.apakšpunkts);     - atsevišķās datus kategorijās (apakšpunktos) izdalīta informācija par attiecīgās valsts kompetentās iestādes atzinumu, ka persona piemērota adopcijai “datums, kad persona atzīta par adoptētāju”, “datums, līdz kuram derīga adoptētāja lieta” (noteikumu projekts 5.2.2.11., 5.2.2.12.apakšpunkts), kopējais datu apjoms nemainās, mainās attēlojums);     - jaunas, noteikumos nr.974 neminētas datu kategorijas:       * adoptētāja kontaktinformācija (noteikumu projekts 5.2.1.10.apakšpunkts);       * ziņas par uzturēšanās atļauju (noteikumu projekta 5.2.1.11.apakšpunkts);       * informācija par nedalītā mājsaimniecībā esošiem bērniem (noteikumu projekta 5.2.1.12.apakšpunkts);       * informācija par to, kādam bērnu skaitam, dzimumam un vecumam persona atzīta par adoptētāju (noteikumu projekta 5.2.1.15., 5.2.2.13.apakšpunkts);       * personas vai personas laulātā miršanas datums, ja attiecināms (noteikumu projekta 5.2.1.17., 5.2.2.16.apakšpunkts);       * cita būtiska informācija, piezīmes (noteikumu projekta 5.2.1.18., 5.2.2.17.apakšpunkts);       * lietas izsniedzējvalsts (noteikumu projekta 5.2.2.6.apakšpunkts);       * adoptētāja lietas saņemšanas datums ministrijā (noteikumu projekta 5.2.2.9.apakšpunkts);       * adoptētāja pilnvarotā persona Latvijā - vārds (vārdi), uzvārds, kontaktinformācija, ja attiecināms (noteikumu projekta 5.2.2.15.apakšpunkts);   **Noteikumu projekta 5.3. apakšpunktā (par ārvalsts adoptētāja lietas izvērtējumu) noteikts informācijas apjoms, kādu ministrija apstrādā par ārvalsts adoptētāja lietas izvērtējumu.**  Noteikumu nr.667 64.punktā noteikts, kādus adopcijas dokumentus ministrijā iesniedz kompetentā iestāde vai ārvalsts adoptētājs. Atbilstoši noteikumu nr.677 68.punktā noteiktajam ministrijas kompetencē ir izvērtēt iesniegto dokumentu atbilstību normatīvajiem aktiem un mēneša laikā nosūtīt apliecinājumu par dokumentu pieņemšanu vai pamatotu atteikumu dokumentus pieņemt (noteikumu projekta 5.3.4.apakšpunkts).  Informāciju par adoptējamu bērnu ministrija adoptētājam tiesīga sniegt tikai tādā gadījumā, ja iesniegtie adopcijas dokumenti atbilst normatīvajos aktos noteiktajām prasībām (noteikumu projekta 5.3.3.apakšpunkts). Tādējādi reģistrā nepieciešams uzkrāt ziņas par adoptētāja lietas izvērtējumu, tajā skaitā paredzēt iespēju fiksēt atzīmi par lietā esošajiem dokumentiem atbilstoši normatīvo aktu prasībām vai norādīt informāciju par iztrūkstošo informāciju, kā arī veikt atzīmi par adoptētāja lietas pieņemšanu vai atteikumu lietu pieņemt.  Atlasot reģistrā bērnam adoptētājus, būtiska ir reģistrā fiksētā informācija par to, kādam bērnu skaitam, dzimumam, vecumam un veselības stāvoklim persona vai laulātais atzīts par adoptētājiem (noteikumu projekta 5.3.1.apakšpunkts).  Sadaļa “cita būtiska informācija (piezīmes)” (noteikumu projekta 5.3.5.apakšpunkts) norāda citas ziņas, kas saistītas ar adoptētāju, izvērtēšanu, piemēram, piezīmes par adoptētāju mācībām (saskaņā ar noteikumu nr.667 23.8.apakšpunktu sešu mēnešu laikā pēc adopcijas pieteikuma saņemšanas bāriņtiesa izvērtē personas piemērotību adoptētāja statusam. Izvērtēšanas laikā nosūta personu apgūt adoptētāja mācību programmu atbilstoši noteikumu nr.667 3.pielikumam. Pēc programmas sekmīgas apguves personai izsniedz attiecīgu apliecību, ko viņa iesniedz bāriņtiesā. Saskaņā ar noteikumu nr.667 60.2.apakšpunktu, lai ārvalstī oficiāli atzītā institūcija varētu uzsākt darbību adopcijas jomā Latvijā, tā iesniedz ministrijā apstiprinājumu, ka ārvalsts adoptētājs apgūs mācību programmu atbilstoši noteikumu nr.667 3. pielikumam un tiks informēts par Latvijas kultūru, tradīcijām un paražām. Saskaņā ar noteikumu nr.667 64.4.apakšpunktu kompetentā iestāde vai ārvalsts adoptētājs ministrijā iesniedz dokumentu, kas apliecina, ka adoptētājs ir apguvis mācību programmu, kas atbilst šo noteikumu nr.667 23.8. apakšpunktā minētajai programmai, un pievieno dokumentu, kurā norādīts apgūtās mācību programmas saturs un stundu skaits).   * Galvenās atšķirības, izmaiņas, salīdzinot ar noteikumos nr.794 noteiktajiem reģistrā iekļaujamajiem laukiem:   *Ar noteikumiem nr.667, kas spēkā stājās 2018.gada 8.novembrī, palielinājušās prasības adoptētāju izvērtēšanai, līdz ar to mainījies arī iesniedzamās dokumentācijas apjoms. Līdzšinējais reģistrs (saskaņā ar noteikumiem nr.794) nesaturēja visas vajadzīgās sadaļas attiecīgu atzīmju veikšanai, līdz ar to vajadzīgā informācija tika atzīmēta piezīmju sadaļā (brīvā, nestrukturētā tekstā).*   * + - precizēts datu lauks “vēlamais adoptējamo bērnu skaits, dzimums, vecums un veselības stāvoklis” (noteikumu projekta 5.3.1.apakšpunkts), iepriekš – vēlamais adoptējamo bērnu skaits, dzimums un vecums; vienlaikus jāatzīmē, ka dati atsevišķa apakšpunkta veidā “par ārvalsts adoptētāja lietas izvērtējumu” noteikumos nr.974 nebija iekļauti;     - jaunas, noteikumos nr.974 neminētas datu kategorijas:       * informācija par to, kādam bērnu skaitam, dzimumam un vecumam persona vai laulātie atzīti par adoptētājiem (noteikumu projekta 5.3.2.apakšpunkts);       * atzīme par adoptētāja lietā esošajiem dokumentiem atbilstoši normatīvo aktu prasībām (noteikumu projekta 5.3.3.apakšpunkts);       * atzīme par adoptētāja lietas pieņemšanu vai atteikumu lietu pieņemt (noteikumu projekta 5.3.4.apakšpunkts);       * cita būtiska informācija, piezīmes (noteikumu projekta 5.3.5.apakšpunkts);   **Noteikumu projekta 5.4. apakšpunktā noteikts informācijas apjoms, kādu ministrija apstrādā par adopcijas procesu.**  Noteikumos nr.667 noteiktas iesaistīto institūciju, tajā skaitā ministrijas, kā arī adoptētāju veicamās darbības adopcijas procesa ietvaros. Reģistrā fiksētā informācija par bērna adopcijas procesu parāda, kad uzsākts, pabeigts vai pārtraukts adopcijas process, ļauj izsekot adopcijas procesa virzībai, sekmē noteikumu nr.667 paredzēto termiņu kontroli atsevišķām adopcijas procesā ietilpstošajām darbībām, sekmē pēcadopcijas uzraudzības funkcijas īstenošanu u.c.  Reģistrā iekļaujamā informācija par adopcijas procesu tiek iegūta no ministrijas sagatavotās adopcijas dokumentācijas, bāriņtiesas lēmumiem, tiesas spriedumiem, kā arī kompetento iestāžu iesūtītajiem dokumentiem.  Reģistrā par adopcijas procesu iekļauj šādu informāciju:   * datums, kad sniegta informācija par adoptējamo bērnu adoptētājam (noteikumu projekta 5.4.1.apakšpunkts) atbilstoši noteikumu nr.667 30.un 70.punktā noteiktajam (ministrija adoptētājam informāciju par adoptējamiem sniedz, tiklīdz kļūst zināms, ka adoptējamam bērnam tiek meklēti adoptētāji Latvijā; ja iesniegtie dokumenti atbilst normatīvajos aktos noteiktajām prasībām, ministrija informāciju par adoptējamiem bērniem sniedz, tiklīdz viņiem tiek meklēti adoptētāji ārvalstī. Ministrija informāciju par adoptējamo bērnu sniedz ārvalsts adoptētāju pārstāvošajai kompetentajai iestādei ārvalstī vai ārvalsts adoptētājam personīgi); * datums, kad adoptētājs sniedzis atbildi par vēlmi personīgi iepazīties ar bērnu (noteikumu projekta 5.4.2.apakšpunkts) atbilstoši noteikumu nr.667 31.un 71.punktam (adoptētājs piecu darbdienu laikā pēc informācijas saņemšanas par adoptējamo bērnu informē ministriju par vēlmi personīgi iepazīties ar viņu. Ja adoptētājs piecu darbdienu laikā neinformē ministriju par vēlmi personīgi iepazīties ar adoptējamo bērnu, šo informāciju ministrija sniedz citam adoptētājam; kompetentā iestāde vai ārvalsts adoptētājs 10 darbdienu laikā pēc tam, kad saņemta vēstule, kurā sniegta informācija par adoptējamo bērnu, informē ministriju, vai adoptētājs vēlas iepazīties ar adoptējamo bērnu personīgi vai nevēlas); * norīkojuma par personīgu iepazīšanos ar bērnu reģistrācijas datums un numurs (noteikumu projekta 5.4.3.apakšpunts; noteikumu nr.667 32.un 73.punkts, kas nosaka ministrijas kompetenci sagatavot norīkojumu adoptētājam par personīgu iepazīšanos ar bērnu gadījumā, ja adoptētājs izteicis vēlmi iepazīties ar bērnu); * datums, kad adoptētājs sniedzis atbildi par vēlmi turpināt bērna adopcijas procesu (noteikumu projekta 5.4.4.apakšpunkts; noteikumu nr.667 38.un 72.punkts - , ja adoptētājs 15 darbdienu laikā pēc norīkojuma par personīgu iepazīšanos ar adoptējamo bērnu saņemšanas neinformē ministriju par vēlmi turpināt adopcijas procesu vai nav iesniedzis bāriņtiesā iesniegumu, ministrija informāciju par adoptējamo bērnu sniedz citam adoptētājam; ja kompetentā iestāde vai ārvalsts adoptētājs 10 darbdienu laikā neinformē par vēlmi personīgi iepazīties ar adoptējamo bērnu, konkrētais adopcijas process netiek turpināts un ministrija informāciju par adoptējamo bērnu sniedz citam adoptētājam; * bāriņtiesas pieņemtie lēmumi adopcijas procesa ietvaros (noteikumu projekta 5.4.5.apakšpunkts):   + bāriņtiesa, kas pieņēmusi lēmumu (nosaukums) (noteikumu projekta 5.4.5.1.apakšpunkts);   + lēmuma pieņemšanas datums un numurs (noteikumu projekta 5.4.5.2., 5.4.5.3., 5.4.5.4., 5.4.5.5.apakšpounkts);   + lēmuma veids: * lēmums par bērna nodošanu adoptētāja aprūpē un uzraudzībā līdz adopcijas apstiprināšanai (noteikumu projekta 5.4.5.2.apakšpunkts; Bāriņtiesu likuma 34.panta pirmās daļas 4.punkts); * lēmums par pirmsadopcijas aprūpes izbeigšanu bērnam (noteikumu projekta 5.4.5.3.apakšpunkts; Bāriņtiesu likuma 34.panta pirmās daļas 5.punkts); * lēmums par adopcijas atbilstību bērna interesēm un pirmsadopcijas aprūpes termiņa pagarināšanu līdz adopcijas apstiprināšanai tiesā (noteikumu projekta 5.4.5.4. apakšpunkts; Bāriņtiesu likuma 34.panta pirmās daļas 6.punkts); * citi lēmumi (piemēram, par atļauju šķērsot valsts robežu) (noteikumu projekta 5.4.5.5.apakšpunkts, Ministru kabineta 2010.gada 3.augusta noteikumu nr.721 “Kārtība, kādā bērni šķērso valsts robežu” 5.punkts); * adoptētāja vai adoptētāja pilnvarotās personas Latvijā iesniegums adopcijas atļaujas izsniegšanai (iesnieguma saņemšanas datums) (noteikumu projekta 5.4.6.apakšpunkts, noteikumu nr.667 78.punkts; labklājības ministrs mēneša laikā pēc tam, kad saņemts bāriņtiesas lēmums par adopcijas atbilstību adoptējamā bērna interesēm un adoptētāja iesniegums, izsniedz adopcijas atļauju vai pamatotu atteikumu to izsniegt. Adopcijas atļauja ir derīga trīs mēnešus no tās izsniegšanas dienas. Ja adopcijas atļaujas derīguma termiņš ir beidzies pēc dokumentu iesniegšanas rajona (pilsētas) tiesā, uzskatāms, ka tā ir derīga); * adopcijas atļaujas vai atteikuma izsniegt adopcijas atļauju datums un numurs (noteikumu projekta 5.4.7.un 5.4.8.apakšpunkts; noteikumu nr.667 78.punkts); * ministrijas piekrišana adopcijas procesa turpinājumam (datums) (noteikumu projekta 5.4.9.apakšpunkts; noteikumu nr.667 78.punkts); * ārvalsts piekrišana adopcijas procesa turpinājumam (datums) (noteikumu projekta 5.4.10.apakšpunkts; noteikumu nr.667 69., 72.punkts); * tiesas nolēmums par adopcijas apstiprināšanu (noteikumu projekta 5.4.11.apakšpunkts; noteikumu nr.669 81.punktā noteikts, ka pēc tiesas sprieduma stāšanās spēkā tiesa sprieduma norakstu nosūta ministrijai): * tiesa, kas apstiprinājusi adopciju (nosaukums) (noteikumu projekta 5.4.11.1.apakšpunkts); * nolēmuma numurs un datums (noteikumu projekta 5.4.11.2.apakšpunkts); * datums, kad nolēmums stājies spēkā (noteikumu projekta 5.4.11.3.apakšpunkts); * bērna vārds (vārdi) un uzvārds pēc adopcijas apstiprināšanas tiesā (noteikumu projekta 5.4.11.4.apakšpunkts); * starptautiskās adopcijas atbilstības sertifikāts (datums) (noteikumu projekta 5.4.12.apakšpunkts; 1993.gada 29.maija Hāgas konvencija par bērnu aizsardzību un sadarbību starpvalstu adopcijas jautājumos 23.pants); * pēcadopcijas uzraudzības ziņojumi (datums) (noteikumu projekta 5.4.13.apakšpunkts; noteikumu nr.667 82.punktā noteikts, ka kompetentā iestāde vai ārvalsts adoptētājs divus gadus pēc adopcijas apstiprināšanas tiesā reizi gadā ministrijā iesniedz pēcadopcijas ziņojumus, kuros ir ietverta informācija par bērna dzīves apstākļiem ģimenē, par bērna veselības stāvokli, adaptēšanās periodu jaunajos dzīves apstākļos, sekmēm pirmsskolas izglītības iestādē vai skolā, vismaz vienu bērna fotogrāfiju un citu būtisku informāciju, kas attiecas uz adoptēto bērnu); * atzīme par adopcijas procesa pabeigšanu (ja attiecināms); * atzīme par adopcijas procesa pārtraukšanu (ja attiecināms); * bāriņtiesas vai bērnu aprūpes iestādes vēstule par izmaiņām, kas saistītas ar adoptējamo bērnu (noteikumu projekta 5.4.14.apakšpunkts) (vēstulē praksē lielākoties tiek sniegta informācija par bāriņtiesas pieņemtajiem lēmumiem adopcijas procesa ietvaros): bāriņtiesa vai bērnu aprūpes iestāde, kas sagatavojusi vēstuli (nosaukums), vēstules reģistrācijas datums un numurs, cita būtiska informācija (piezīmes). * Galvenās izmaiņas, salīdzinot ar noteikumos nr.794 noteiktajiem reģistrā iekļaujamajiem laukiem:   + - precizēta datu laukā par ministrijas norīkojumu par personīgu iepazīšanos ar bērnu apstrādājamā informācija – reģistrācijas datums un numurs (noteikumu projekta 5.4.3.apakšpunkts);     - noteikumos nr.794 ietvertās datu kategorijas “bāriņtiesa (nosaukums), kas pieņēmusi lēmumu par bērna nodošanu adoptētāja aprūpē un uzraudzībā”; “bāriņtiesas lēmums par bērna nodošanu adoptētāja aprūpē un uzraudzībā (lēmuma pieņemšanas datums un numurs)” apvienotas plašākā datu kategorijā “bāriņtiesas pieņemtie lēmumi adopcijas procesa ietvaros” (noteikumu projekta 5.4.5.apakšpunkts), kurā izdalītas vairākas papildus iepriekš noteikumos nr.794 neminētas datu kategorijas – “bāriņtiesas lēmuma par pirmsadopcijas aprūpes izbeigšanu bērnam datums un numurs”, “bāriņtiesas lēmuma par adopcijas atbilstību bērna interesēm un pirmsadopcijas aprūpes termiņa pagarināšanu līdz adopcijas apstiprināšanai tiesā datums un numurs”, “citu bāriņtiesas lēmumu datumi un numuri” (noteikumu projekta 5.4.5.3., 5.4.5.4., 5.4.5.5.apakšpunkts);   *Dati atsevišķa apakšpunkta veidā “par adopcijas procesu” iepriekš noteikumos nr.974 nebija izdalīt.*   * + - jaunas, noteikumos nr.974 neminētas datu kategorijas:       * datums, kad adoptētājam sniegta informācija par adoptējamo bērnu (noteikumu projekta 5.4.1.apakšpunkts);       * datums, kad adoptētājs sniedzis atbildi par vēlmi personīgi iepazīties ar bērnu (noteikumu projekta 5.4.2.apakšpunkts);       * datums, kad adoptētājs sniedzis atbildi par vēlmi turpināt bērna adopcijas procesu (noteikumu projekta 5.4.4.apakšpunkts);       * ārvalsts adoptētāja vai tā pilnvarotās personas Latvijā iesnieguma adopcijas atļaujas izsniegšanai saņemšanas ministrijā datums (noteikumu projekta 5.4.6.apakšpunkts);       * adopcijas atļaujas datums un numurs (noteikumu projekta 5.4.7.apakšpunkts);       * atteikuma izsniegt adopcijas atļauju datums un numurs (noteikumu projekta 5.4.8.apakšpunkts);       * ministrijas piekrišanas adopcijas procesa turpinājumam datums (noteikumu projekta 5.4.9.apakšpunkts);       * ārvalsts piekrišanas adopcijas procesa turpinājumam datums (noteikumu projekta 5.4.10.apakšpunkts);       * starptautiskās adopcijas atbilstības sertifikāta datums (noteikumu projekta 5.4.12.apakšpunkts);       * pēcadopcijas uzraudzības ziņojuma datums (noteikumu projekta 5.4.13.apakšpunkts);       * bāriņtiesas vai bērnu aprūpes iestādes vēstules par izmaiņām, kas saistītas ar adoptējamo bērnu, datums un numurs, iestādes, kas sagatavoja vēstuli, nosaukums (noteikumu projekta 5.4.14.apakšpunkts);       * cita būtiska informācija, piezīmes (noteikumu projekta 5.4.15.apakšpunkts);   **Noteikumu projekta 5.5. apakšpunktā noteikts informācijas apjoms, kādu ministrija apstrādā par kompetentajām iestādēm.**  Noteikumu nr.667 60.punktā noteikts, kādi dokumenti iesniedzami ministrijā, lai ārvalstī oficiāli atzītā institūcija varētu uzsākt darbību adopcijas jomā Latvijā kompetentās iestādes statusā. Savukārt noteikumu nr.667 61.un 62.punktā noteikts, ka ministrija mēneša laikā izvērtē iesniegtos dokumentus un atzīst ārvalstī oficiāli atzīto institūciju par tiesīgu darboties adopcijas jomā Latvijā kā kompetentajai iestādei vai sniedz pamatotu atteikumu. Ja ministrija kompetentās iestādes darbībā konstatē būtiskus pārkāpumus adopcijas jomā, ministrija lemj par kompetentās iestādes darbības pārtraukšanu Latvijā.  *Līdz šim reģistrā nebija paredzēta iespēja uzkrāt reģistrā informāciju par kompetentajām iestādēm*, līdz ar to tika veikti pilnveidojumi reģistrā, lai nodrošinātu šādu iespēju, kas savukārt atbilstu ārvalsts kompetento iestāžu darbības Latvijā tiesiskajam regulējumam, kurš paredzēts ar noteikumiem nr.667. Noteikumu projekts paredz, ka reģistrā attiecībā uz kompetentajām iestādēm tiks iekļauta šāda informācija:   * kompetentās iestādes nosaukums un valsts (noteikumu projekta 5.5.1., 5.5.2.apakšpunkts); * kompetentās iestādes kontaktinformācija (noteikumu projekta 5.5.3.apakšpunkts); * kompetentās iestādes pārstāvis ārvalstīs (vārds, uzvārds un kontaktinformācija) (noteikumu projekta 5.5.4.apakšpunkts); * kompetentās iestādes pilnvarotā persona Latvijā (vārds, uzvārds, kontaktinformācija) (noteikumu projekta 5.5.5.apakšpnkts); * kompetentās iestādes atzīšana darbam adopcijas jomā (noteikumu projekta 5.5.6.apakšpunkts): * datums, kad saņemts kompetentās iestādes iesniegums par kompetentās iestādes atzīšanu (noteikumu projekta 5.5.6.1.apakšpunkts); * atzīme par kompetentās iestādes iesniegtajiem dokumentiem atbilstoši normatīvo aktu prasībām (noteikumu projekta 5.5.6.2.apakšpunkts); * datums, līdz kuram kompetentā iestāde atzīta darbam adopcijas jomā Latvijā (noteikumu projekta 5.5.6.3.apakšpunkts); * datums, kad ministrija nosūtījusi kompetentajai iestādei vēstuli par atzīšanu vai atteikumu darboties adopcijas jomā Latvijā, vai darbības pārtraukšanu (noteikumu projekta 5.5.6.4.apakšpunkts); * cita būtiska informācija (piezīmes) (noteikumu projekta 5.5.6.5.apakšpunkts).   Dati par reģistra lietotajiem tiek apstrādāti, lai ministrija varētu pārliecināties, ka reģistra lietotāji apstrādā datus tikai amata aprakstā nepieciešamo uzdevumu veikšanai atbilstoši ministrijas veicamajām funkcijām, ievērojot Ministru kabineta 2015.gada 28.jūnija noteikumus Nr.442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām” (turpmāk – noteikumi nr.442) (nosaka, kādi ir minimālie standarti valsts informāciju sistēmām, tajā skaitā prasības paaugstinātas drošības sistēmām, par kādu ir atzīstams reģistrs).  Reģistram netiek plānoti ārējie lietotāji (lietotāji, kuri nav ministrijas jeb reģistra pārziņa nodarbinātie).  Dati par reģistra iekšējiem lietotājiem (vārdi, uzvārdi; piešķirtais lietotāja vārds; informācijas sistēmas pieejas žurnalēšanas dati) tiek glabāti, tik ilgi, cik likums uzliek par pienākumu glabāt auditācijas pierakstus.  **Noteikumu projekta 6.punktā noteikts, ka reģistrā tiek uzturēts adoptētāju pieteikumu saraksts** atbilstoši ministrijā saņemtajiem adoptētāju pieteikumiem (adoptētāju pieteikumu saraksts un ārvalsts adoptētāju pieteikumu saraksts).  Saskaņā ar Adopcijas reģistra lietotāja rokasgrāmatu 1.0, ko izstrādājis jaunā reģistra veidotājs, adoptētāju pieteikumu sarakstos tiek atlasīti un kārtoti adoptētāji atbilstoši to pieteikumu saņemšanas datumam un laikam.  Adoptētāju pieteikumu sarakstos iespējamās darbības: - meklēt adoptētāju pieteikumu ierakstus;   * veidot pieteikumu saraksta izdruku; * izveidot adoptētājam jaunu adopcijas procesu; * atvērt adoptētāja kartīti.   Adoptētāju pieteikumu sarakstos adoptētājiem tiek norādītas arī tiem atbilstošās krāsas, piemēram, baltā krāsā – aktīvie adoptētāji.  Adoptētāju pieteikumu sarakstā var veikt adoptētāju meklēšanu, piemēram, pēc uzvārda, dzimšanas datuma,  adoptētāja krāsas.  Šajā reģistra sadaļā tiek apstrādāti dati par adoptētājiem, ņemot vērā attiecīgā adoptētāju pieteikuma statusu, izmantojot noteikumu projekta 5.2., 5.3.un 5.4.apakšpunktā minētos datus attiecīgajā griezumā.  *Dati šāda atsevišķa punkta “adoptētāju pieteikumu saraksts” veidā iepriekš noteikumos nr.974 nebija izdalīt.*  **Noteikumu projekta 7.punktā noteikti dokumenti, no kuriem ministrija reģistrā ievada datus**.    Ministrija reģistrā datus manuāli ievada no bērna uzskaites lapas, kuras paraugu apstiprina labklājības ministrs, bāriņtiesas pieņemtā lēmuma par personas atzīšanu par adoptētāju, adoptētāja, ārvalsts adoptētāja vai tā pilnvarotā pārstāvja Latvijā, centrālās iestādes un kompetentās iestādes iesniegtajiem dokumentiem.  Salīdzinoši noteikumos nr.974 tika noteikts, ka reģistram nepieciešamos datus iegūst no labklājības ministra ar rīkojumu apstiprinātā bērna uzskaites veidlapas parauga un adoptētāja uzrādītajiem vai ārvalsts adoptētāja iesniegtajiem dokumentiem. Tomēr svarīgi, ka datus, kuri jau ir kādas institūcijas rīcībā, sniedz šī institūcija, samazinot personai uzlikto administratīvo slogu, kas saistīts ar dokumentu un informācijas iesniegšanu ministrijai.  Vēršam uzmanību, ka no bērna uzskaites lapas iegūstamas noteikumu projekta 5.1.1., 5.1.2, 5.1.3., 5.1.4., 5.1.5., 5.1.6., 5.1.7., 5.1.8., 5.1.10., 5.1.11., 5.1.12., 5.1.13., 5.1.14., 5.1.15., 5.1.16., 5.1.17., 5.1.18., 5.1.19., 5.1.20., 5.1.21., 5.1.22., 5.1.23., 5.1.24., 5.1.25., 5.1.26., 5.1.27.1., 5.1.27.2., 5.1.27.3., 5.1.27.4., 5.1.27.5., 5.1.27.6.apakšpunktā minētās ziņas.  Saskaņā ar noteikumu nr.794 5.punktu labklājības ministrs ar 2009.gada 23.jūlija rīkojumu nr.67 ir apstiprinājis šādus adoptējamā bērna uzskaites veidlapas paraugus:  1) aizbildnībā esoša adoptējama bērna uzskaites lapa;[[6]](#footnote-6)  2) audžuģimenē ievietota adoptējama bērna uzskaites lapa;[[7]](#footnote-7)  3) bērnu aprūpes iestādē ievietota adoptējama bērna uzskaites lapa.[[8]](#footnote-8)  Pēc noteikumu projekta pieņemšanas būs nepieciešama bērna uzskaites lapas aktualizēšana, lai to saskaņotu ar aktuālajām prasībām attiecībā uz reģistrā apstrādājamo informāciju.  **Noteikumu projekta 8.punkts noteic bērna uzskaites lapas iesniegšanas nosacījumus.**  Bāriņtiesa un bērnu aprūpes iestāde bērna uzskaites lapu ministrijai iesniedz aizpildītu datorrakstā – papīra formā vai, ievērojot normatīvo aktu prasības par elektronisko dokumentu izstrādi, elektroniski. Šādas normas iekļaušana ir nepieciešama, lai nodrošinātu vienveidīgu pieeju, kādā minētā informācija ministrijai tiek iesniegta, novērstu praksi, kad bērnu aprūpes iestāde vai bāriņtiesa iesniedz rokrakstā aizpildītu bērna uzskaites lapu, kas nereti apgrūtina iesniegtās informācijas apstrādi.  **Noteikumu projekta III. nodaļā reglamentēta reģistrā iekļauto datu apstrādes kārtība.**  Šajā nodaļā noteikts, no kādām institūcijām un personām reģistrā iekļaujamie dati tiek iegūti.  Noteikumu projektā paredzēts, ka reģistrā iekļaujamos datus ministrijai sniegs bāriņtiesas (ja bērns atrodas audžuģimenē vai aizbildnībā un aizbildnis devis piekrišanu bērna adopcijai), bērnu aprūpes iestāde (ja bērns atrodas bērnu aprūpes iestādē), kā arī tiesas, centrālās iestādes, kompetentās iestādes, adoptētājs, ārvalsts adoptētāja pilnvarotās personas Latvijā, Veselības un darbspēju ekspertīzes ārstu valsts komisija, Nacionālais veselības dienests, Pilsonības un migrācijas lietu pārvalde, Tiesu administrācija (noteikumu projekta 9.punkts). Katrai institūcijai vai personai noteikts konkrēts iesniedzamās informācijas apjoms, kas ir tās rīcībā un kuras pārzinis vai sākotnējais datu avots tā ir.  No bērnu aprūpes iestādes, bāriņtiesas, tiesas, centrālās iestādes, kompetentās iestādes, adoptētāja, ārvalsts adoptētāja, ārvalsts adoptētāja pilnvarotās personas Latvijā saņemtos datus reģistrā ievada ministrijas darbinieks.  Izņēmums no šīs kārtības ir Veselības un darbspēju ekspertīzes ārstu valsts komisijas sniegtie dati par adoptējamā bērna invaliditāti, Nacionālā veselības dienesta dati par adoptējamā bērna veselību, Pilsonības un migrācijas lietu pārvaldes sniegtie dati par adoptējamā bērna un adoptētāja pamata informāciju (vārds, uzvārds, dzimšanas datums, deklarētā dzīvesvieta u.c.) un Tiesu administrācijas sniegtie dati par tiesu nolēmumiem adopcijas lietās, kas tiek sniegta automatizētā veidā ar informācijas sistēmu sasaistes līdzekļu palīdzību - ar Valsts informācijas sistēmu savietotāja palīdzību.  Jāpiebilst, ka Nacionālā veselības dienesta, Pilsonības un migrācijas lietu pārvaldes un Tiesu administrācijas datu nodošana reģistrā paredzēta ar atliekošu nosacījumu (tehniskā risinājuma izveide, lai datu nodošana reģistrā notiktu ar informācijas sistēmu sasaistes līdzekļu palīdzību), kas ietverts noteikumu projekta IV. nodaļā. Tiešsaistes datu nodošanu no minētajām institūcijām ieplānots ieviest, bet līdz brīdim, kad attiecīgais tehniskais risinājums tiks ieviests produkcijā, šo informāciju ministrijai iesniegs attiecīgi bāriņtiesa, bērnu aprūpes iestāde un tiesa. Savukārt ministrija šo informāciju, kas saņemta no bāriņtiesas, bērnu aprūpes iestādes un tiesas, manuāli turpinās ievadīt reģistrā.  Pārējie noteikumu projekta 9.punktā neminētie datu lauki tiek aizpildīti ar pašas ministrijas rīcībā esošo informāciju, no pašas ministrijas radītās dokumentācijas (tiek fiksēti datumi, kad ministrijā saņemta vai kad ministrija noteiktiem adresātiem nosūtījusi ar adopciju saistītu informāciju; tiek fiksētas ministrijas veiktās darbības adopcijas procesa ietvaros). Piemēram, dati, kad ministrijā saņemta adoptējamā bērna uzskaites lapa, adoptētāja lietas saņemšanas datums ministrijā, datums, kad adoptētājam sniegta informācija par adoptējamo bērnu, norīkojuma par personīgu iepazīšanos ar bērnu reģistrācijas datums un numurs, adopcijas atļaujas datums un numurs, atteikuma izsniegt adopcijas atļauju datums un numurs, ministrijas piekrišanas adopcijas procesa turpinājumam datums, starptautiskās adopcijas atbilstības sertifikāta datums (noteikumu projekta 5.1.9., 5.1.30., 5.2.2.9., 5.3.4., 5.3.5., 5.4.1., 5.4.3., 5.4.7., 5.4.7., 5.4.8., 5.4.9., 5.4.12., 5.5.6.1., 5.5.6.3., 5.5.6.4., 5.5.6.5.apakšpunkts).  Informācija reģistrā tiek aktualizēta, labota pēc jebkuru izmaiņu saņemšanas (par adoptējamo bērnu, adoptētāju*,* kompetento iestādi).  Reģistra aktuālajā datubāzē uzkrātos personas datus uzkrāj un glabā līdz laikam, kad reģistrā tiek veikts ieraksts par adopcijas apstiprināšanu tiesā, vai līdz laikam, kad ir notikušas adoptējamā bērna vai adoptētāja statusa izmaiņas, kuru dēļ bērns vairs nav atzīstams par adoptējamu vai persona par adoptētāju, kā arī kad ir beigusies pēcadopcijas uzraudzība.  Reģistrā uzkrāto datu glabāšanas ilgums ir saistīts ar ministrijas kompetencē esošo funkciju īstenošanu adopcijas jomā, ievērojot noteikumos nr.667 noteiktos nosacījumus. Ministrijai ir pienākums nodrošināt, lai adoptējamiem bērniem pēc iespējas ātrāk izdotos atrast adoptētāju ģimeni. Lai to nodrošinātu, ministrijai ir nepieciešama aktuāla un precīza informācija par adoptējamo bērnu un adoptētāju. Ministrijai ir pienākums atbilstoši noteikumos nr.667 noteiktajai kārtībai sniegt adoptētājiem informāciju par adoptējamiem bērniem. Informācijas sniegšana nodrošināma noteikumos nr.667 noteiktajos termiņus. Ministrijas pienākums ir arī aktīvi sekot līdzi adoptējamā bērna lietai, ja nepieciešams pieprasot aktuālu informāciju par adoptējamo bērnu. Nepieciešams nodrošināt tiesisku un caurspīdīgu adopcijas procesu, īpaši pastiprināti pievēršot uzmanību situācijām, kad adoptējamais bērns tiek adoptēts uz ārvalsti. Jāpiezīmē, ka ar labvēlīgu tiesas nolēmumu par adopcijas apstiprināšanu bērnu interešu ievērošanas uzraudzības pienākums ministrijai nebeidzas, jo attiecībā uz ārvalsts adopcijas lietām ir jāturpina regulāri sekot līdzi adoptētā bērna gaitām noteiktu laika posmu arī pēc adopcijas apstiprināšanas tiesā.  Reģistra arhīva datubāzē informāciju glabā 10 gadus. Pēc glabāšanas termiņa beigām informāciju arhīvu darbību regulējošajos normatīvajos aktos noteiktajā kārtībā nodod Latvijas Nacionālajam arhīvam un pēc attiecīga akta sastādīšanas izdzēš no reģistra.  Saskaņā ar Civillikuma 1895.pantu visas saistību tiesības, kuras nav noteikti izņemtas no noilguma ietekmes un kuru izlietošanai nav likumā noteikti īsāki termiņi, izbeidzas, ja tiesīgā persona tās neizlieto desmit gadu laikā. Savukārt Civillikuma 1402.pants nosaka, ka saistību tiesības rodas vai nu no tiesiska darījuma, vai no neatļautas darbības, vai pēc likuma. Tādējādi 10 gadu glabāšanas termiņš reģistra arhīva datubāzē ir saistīts ar mērķi nodrošināt piekļuvi nepieciešamajai informācijai saistībā ar bērna vai adoptētāja lietu. Piemēram, gadījumā ja bērns vai adoptētājs vēlas celt civiltiesisku prasību pret atbildētāju (adopcijā iesaistītu pusi), pamatojoties uz Civillikuma 1635.panta pirmajai daļai, atbilstoši kurai katrs tiesību aizskārums, tas ir, katra pati par sevi neatļauta darbība, kuras rezultātā nodarīts kaitējums (arī morālais kaitējums), dod tiesību cietušajam prasīt apmierinājumu no aizskārēja, ciktāl viņu par šo darbību var vainot.  Savukārt jebkuri auditācijas pieraksti (noteikumu projekta 14.punkts) tiek glabāti 18 mēnešus – pēc minētā laika posma informācijas sistēma automātiski dzēš auditācijas pierakstus. Tādējādi tiek nodrošinātas noteikumu nr.442 24.6.apakšpunkta prasības.  Svarīgi atzīmēt, ka, izstrādājot sistēmas drošības politiku paaugstinātas drošības sistēmām, ņem vērā noteikumu nr.442 15.punktā minētās prasības un papildus paredz, ka: tiek nodrošināta sistēmas (gan servisa, gan operētājsistēmas) pierakstu veidošana (ietverot sistēmas auditācijas datus – autentifikācijas datus un tīkla plūsmas auditācijas datus, domēna vārdu sistēmas (DNS) servera pierakstus, ielaušanās atklāšanas sistēmu (IDS) pierakstus, operētājsistēmas autentifikācijas pierakstus) un uzglabāšana pēc ieraksta izdarīšanas, uzglabājot sistēmas pierakstus vai to kopijas atsevišķi – nodalīti no attiecīgās sistēmas.  Šajā nodaļā arī ietverta norma (noteikumu projekta 17.punkts), saskaņā ar kuru ministrija nodrošina reģistra datu par adoptējamiem bērniem un par adoptētājiem nodošanu tiešsaistes veidā ministrijas pārziņā esošajai Labklājības informācijas sistēmai (LabIS). Minēto datu iekļaušanas mērķis Labklājības informācijas sistēmā (LabIS) ir, lai tos pseidonimizētā veidā būtu iespējams izmantot sociālās politikas plānošanas, ieviešanas un uzraudzības funkciju izpildē. Datu nodošanai no reģistra uz Labklājības informācijas sistēmu (LabIS) tiek izmantots jau esošais tehniskais risinājums – datu nodošana tiešsaistē.  Privātpersonas no reģistra varēs pieprasīt datus par sevi - kāda informācija par konkrēto datu subjektu, piemēram, par personu vai laulātajiem, kuri reģistrēti adopcijas reģistrā, iekļauta reģistrā (Vispārīgās datu aizsardzības regulas 15.pants).  Valsts un pašvaldību institūcijām un privātpersonām, kuru kompetencē ir jautājumi saistībā ar adopciju, var piešķirt piekļuvi reģistrā uzkrātajai informācijai attiecīgā apjomā, ja ārējos normatīvajos aktos ir noteiktas institūcijas vai privātpersonas tiesības iepazīties ar attiecīgu informāciju, pamatojoties uz rakstisku iesniegumu, kurā norādīts nepieciešamais personas datu apstrādes mērķis. Institūcijām un personām būs iespējams pieprasīt datus no informācijas sistēmas tikai manuāli (ne tiešsaistes veidā).  **Noteikumu projekta IV. nodaļā** ietvertas tiesību normas, nosakot, no kura brīža informācija no Nacionālā veselības dienesta, Pilsonības un migrācijas lietu pārvaldes un Tiesu administrācijas pārziņā esošajām informācijas sistēmām reģistrā tiks saņemta ar Valsts informācijas sistēmu savietotāja palīdzību. Attiecīgi no tā brīža minēto informāciju bāriņtiesai, bērnu aprūpes iestādei un tiesai nebūs nepieciešams ministrijai sniegt. |
| 3. | Projekta izstrādē iesaistītās institūcijas un publiskas personas kapitālsabiedrības | Labklājības ministrija. |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecināms uz:  adoptējamiem bērniem (atbilstoši ministrijas rīcībā esošajai informācijai 2020. gada 1. jūnijā reģistrā bija informācija par 1 117 adoptējamiem bērniem, no kuriem 545 bērniem jāmeklē adoptētāji Latvijā vai ārvalstīs); 2019.gadā adoptēti 150 bērni no ārpusģimenes aprūpes (no audžuģimenēm, aizbildnības un aprūpes iestādēm), no tiem Latvijā adoptēti 108 bērni, bet uz ārzemēm – 42 bērni.  adoptētājiem (2020. gada 1.jūnijā reģistrā bija informācija par 146 Latvijas adoptētājiem un 18 ārvalsts adoptētājiem, kuri vēlas adoptēt bērnu, bet vēl nav uzsākuši konkrēta bērna adopcijas procesu);  kompetentajām iestādēm (2020. gada 1. jūnijā ministrijas rīcībā ir informācija par 10 kompetentajām iestādēm, kuras ministrija atzinusi par tiesīgām darboties adopcijas jomā Latvijā);  reģistra lietotājiem (konkrētiem ministrijas nodarbinātajiem);  Veselības un darbspēju ekspertīzes ārstu valsts komisiju (datus par adoptējamo bērnu invaliditāti sniedz reģistram automatizētā veidā);  Nacionālo veselības dienestu (datus par adoptējamo bērnu veselību sniegs reģistram automatizētā veidā);  Pilsonības un migrācijas lietu pārvaldi (adoptējamo bērnu un adoptētāju pamata datus sniegs reģistram automatizētā veidā);  Tiesu administrāciju (datus par tiesas nolēmumiem par adopcijas apstiprināšanu sniegs reģistram automatizētā veidā);  Latvijas Nacionālo arhīvu (pēc glabāšanas termiņa beigām reģistra informāciju arhīvu darbību regulējošajos normatīvajos aktos noteiktajā kārtībā nodod Latvijas Nacionālajam arhīvam);    citām institūcijām un personām (bērnu aprūpes iestādes, bāriņtiesas, tiesas, centrālās iestādes, ārvalsts adoptētāja pilnvarotās personas Latvijā), kuras iesniedz ministrijai informāciju un dokumentus, kura nepieciešama adopcijas jautājumu kārtošanai un kuru reģistrā apstrādā (ievada reģistrā, aktualizē, labo, dzēš, papildina) reģistra lietotāji (ministrijā strādājošie). |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts vērsts uz reģistra darbības pilnveidi atbilstoši adopcijas jomu regulējošo normatīvo aktu prasībām, nodrošinot ne tikai iespēju uzkrāt vajadzīgo informāciju par adoptējamiem bērniem, adoptētājiem, kompetentajām iestādēm, bet arī iespēju efektīvi to izmantot.  Administratīvais slogs ministrijai sākotnēji pieaugs, ņemot vērā, ka reģistrā būs jāievada dati par kompetentajām iestādēm, kuras ministrija ir atzinusi par tiesīgām darboties adopcijas jomā Latvijā (iepriekš šāda informācija reģistra vidē netika apstrādāta, līdz ar to nav iespējams iepriekš apstrādāto informāciju pārmigrēt uz jauno reģistra vidi). Tomēr sākotnējais administratīvā sloga pieaugums ir salīdzinoši neliels, jo kompetento iestāžu skaits ir salīdzinoši neliels (10 kompetentās iestādes). Turpmākajā darbā ar reģistru administratīvais slogs samazināsies, jo kompetento iestāžu skaits un to mainība ir salīdzinoši neliela.  Informācija, kāda ievadāma reģistrā par kompetento iestādi: ārvalstu aģentūras nosaukums, aģentūras valsts, adrese, aģentūras e-pasts, aģentūras pārstāvju kontaktinformācija, aģentūras pilnvarotās personas Latvijā, atzīme, ka saņemts aģentūras iesniegums par akreditāciju, atzīme, ka ministrija nosūtījusi vēstuli par akreditāciju, aģentūras akreditācijas termiņa beigu datums; komentāri, apliecinājums par prasību ievērošanu; apliecinājums par apmācībām; apliecinājums par pēcadopcijas ziņojumiem; informācija par adoptētāja izmaksām; datums, kad ministrija ir nosūtījusi ārvalstu aģentūrai vēstuli par kompetentās iestādes darbības aizturēšanu Latvijā, aizturēta sadarbība ar iespēju sniegt komentāru, datums, kad ministrija ir nosūtījusi ārvalstu aģentūrai vēstuli par kompetentās iestādes darbības pārtraukšanu Latvijā, pārtraukta sadarbība ar iespēju sniegt komentāru. Konstatējams, ka tikai nedaudzi datu lauki par kompetento iestādi ir obligāti aizpildāmie datu lauki – datu lauki, bez kuru aizpildīšanas nav iespējams saglabāt atjaunināto, papildināto vai laboto informāciju par kompetento iestādi.  Citām institūcijām projekta tiesiskais regulējums nemaina tiesības un pienākumus, kā arī veicamās darbības.  Fiziskajām personām administratīvais slogs nemainās, jo tas nemaina šo personu tiesības un pienākumus, kā arī veicamās darbības. |
| 3. | Administratīvo izmaksu monetārs novērtējums | Nav attiecināms |
| 4. | Atbilstības izmaksu monetārs novērtējums | Nav attiecināms |
| 5. | Cita informācija | Nav |

|  |  |  |  |  |  |  |  |
| --- | --- | --- | --- | --- | --- | --- | --- |
| **III. Tiesību akta projekta ietekme uz valsts budžetu un pašvaldību budžetiem** | | | | | | | |
| Rādītāji | 2020. gads | | Turpmākie trīs gadi (*euro*) | | | | |
| 2021. | | 2022. | | 2023. |
| saskaņā ar valsts budžetu kārtējam gadam | izmaiņas kārtējā gadā, salīdzinot ar valsts budžetu kārtējam gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2021. gadam | saskaņā ar vidēja termiņa budžeta ietvaru | izmaiņas, salīdzinot ar vidēja termiņa budžeta ietvaru 2022. gadam | izmaiņas, salīdzinot ar vidēja termiņa budžeta ietvaru 2022. gadam |
| 1 | 2 | 3 | 4 | 5 | 6 | 7 | 8 |
| 1. Budžeta ieņēmumi | 67 204 | 0 | 2 420 | 0 | 2 420 | 0 | 2 420 |
| * 1. valsts pamatbudžets, tai skaitā ieņēmumi no maksas pakalpojumiem un citi pašu ieņēmumi | 67 204 | 0 | 2 420 | 0 | 2 420 | 0 | 2 420 |
| *LM apakšprogramma 97.02.00 “Nozares centralizēto funkciju izpilde”* | 2 420 | 0 | 2 420 | 0 | 2 420 | 0 | 2 420 |
| *LM apakšprogramma 62.07.00 “Eiropas Reģionālā attīstības fonda (ERAF) īstenotie projekti labklājības nozarē (2014-2020)”Eiropas reģionālā attīstības fonda (ERAF) projektu un pasākumu īstenošana” projekts "Deinstitucionalizācijas procesu atbalsta sistēma (1.kārta)"* | 64784 | 0 | 0 | 0 | 0 | 0 | 0 |
| 1.2. valsts speciālais budžets | 0 | 0 | 0 | 0 | 0 | 0 | 0 |
| 1.3. pašvaldību budžets | 0 | 0 | 0 | 0 | 0 | 0 | 0 |
| 2. Budžeta izdevumi | 78 636 | 0 | 2 420 | 0 | 2 420 | 0 | 2 420 |
| 2.1. valsts pamatbudžets | 78 636 | 0 | 2 420 | 0 | 2 420 | 0 | 2 420 |
| *LM apakšprogramma 97.02.00 “Nozares centralizēto funkciju izpilde”* | 2 420 | 0 | 2 420 | 0 | 2 420 | 0 | 2 420 |
| *LM apakšprogramma 62.07.00 “Eiropas Reģionālā attīstības fonda (ERAF) īstenotie projekti labklājības nozarē (2014-2020)”Eiropas reģionālā attīstības fonda (ERAF) projektu un pasākumu īstenošana” projekts "Deinstitucionalizācijas procesu atbalsta sistēma (1.kārta)"* | 76 216 | 0 | 0 | 0 | 0 | 0 | 0 |
| 2.2. valsts speciālais budžets | 0 | 0 | 0 | 0 | 0 | 0 | 0 |
| 2.3. pašvaldību budžets | 0 | 0 | 0 | 0 | 0 | 0 | 0 |
| 3. Finansiālā ietekme | 11 432 | 0 | 0 | 0 | 0 | 0 | 0 |
| 3.1. valsts pamatbudžets | 11 432 | 0 | 0 | 0 | 0 | 0 | 0 |
| 3.2. speciālais budžets | 0 | 0 | 0 | 0 | 0 | 0 | 0 |
| 3.3. pašvaldību budžets | 0 | 0 | 0 | 0 | 0 | 0 | 0 |
| 4. Finanšu līdzekļi papildu izdevumu finansēšanai (kompensējošu izdevumu samazinājumu norāda ar "+" zīmi) | 0 | 0 | 0 | 0 | 0 | 0 | 0 |
| 5. Precizēta finansiālā ietekme | X |  | X |  | X |  |  |
| 5.1. valsts pamatbudžets |  |  |  | X |
| 5.2. speciālais budžets |  |  |  |  |
| 5.3. pašvaldību budžets |  |  |  |  |
| 6. Detalizēts ieņēmumu un izdevumu aprēķins (ja nepieciešams, detalizētu ieņēmumu un izdevumu aprēķinu var pievienot anotācijas pielikumā) | \*Finansējums norādīts ar izmaiņām atbilstoši Finanšu ministrijas rīkojumiem līdz 09.06.2020.  Atbilstoši likumam “Par valsts budžetu 2020.gadam” un turpmāk ik gadu apakšprogrammā 97.01.00 *“Labklājības nozares vadība un politikas plānošana*” Adopcijas reģistra uzturēšanai plānots finansējums 2 420 *euro* apmērā.  Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkal izmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" ietvaros Labklājības ministrija īsteno projektu “Deinstitucionalizācijas procesu atbalsta sistēma (1.kārta)” Nr. 2.2.1.1/16/I/003 (turpmāk – Projekts). Projekta ietvaros paredzēti Adopcijas reģistra programmatūras papildinājumu un datu apmaiņas risinājuma izstrādes darbi 203 934 *euro* apmērā *(Eiropas reģionālās attīstības fonda (ERAF) finansējums – 173 344 euro apmērā un valsts budžeta finansējums – 30 590 euro apmērā),* tai skaitāprogrammatūras papildinājumu un datu apmaiņas risinājuma izstrādes darbi 187 608 euro apmērā (atbilstoši noslēgtajam līgumam 1 cilvēkstundas izmaksas ar PVN ir 72.60 *euro* \* 2584.13 cilvēkstundas); Labklājības informācijas sistēmas LabIS lietotāja un administratora rokasgrāmata 5 000 *euro* (atbilstoši noslēgtajam līgumam 1 cilvēkstundas izmaksas ar PVN ir 72.60 *euro*  *\** 68.87 cilvēkstundas); Adopcijas reģistra datu importa un migrācijas veikšana 8 712 *euro* (atbilstoši noslēgtajam līgumam 1 cilvēkstundas izmaksas ar PVN ir 72.60 *euro*  *\** 120 cilvēkstundas); administratoru un lietotāju apmācība 2 614 *euro* (atbilstoši noslēgtajam līgumam 1 cilvēkstundas izmaksas ar PVN ir 72.60 *euro*  *\** 36 cilvēkstundas);  ***2019.gadā*** *Projekta ietvaros* Adopcijas reģistra programmatūras papildinājumu un datu apmaiņas risinājuma izstrādes darbi 127 718 *euro* apmērā *(Eiropas reģionālās attīstības fonda (ERAF) finansējums – 108 560 euro apmērā un valsts budžeta finansējums – 19 158 euro apmērā),* (atbilstoši noslēgtajam līgumam 1 cilvēkstundas izmaksas ar PVN ir 72.60 *euro*  *\** 1 579.2 cilvēkstundas)*;*  ***2020.gadā\**** *Projekta ietvaros* paredzēti Adopcijas reģistra programmatūras papildinājumu un datu apmaiņas risinājuma izstrādes darbi 76 216 *euro* apmērā *(Eiropas reģionālās attīstības fonda (ERAF) finansējums – 64 784 euro apmērā un valsts budžeta finansējums – 11 432 euro apmērā),* (atbilstoši noslēgtajam līgumam 1 cilvēkstundas izmaksas ar PVN ir 72.60 *euro* *\** 1049.80 cilvēkstundas)*,* tai skaitāAdopcijas reģistraprogrammatūras papildinājumu un datu apmaiņas risinājuma izstrādes darbi 59 890 *euro* apmērā (atbilstoši noslēgtajam līgumam 1 cilvēkstundas izmaksas ar PVN ir 72.60 *euro* \* 824.93 cilvēkstundas); Adopcijas reģistra lietotāja administratora rokasgrāmata 5 000 *euro* (atbilstoši noslēgtajam līgumam 1 cilvēkstundas izmaksas ar PVN ir 72.60 *euro*  *\** 68.87 cilvēkstundas); Adopcijas reģistra datu importa un migrācijas veikšana 8 712 *euro* (atbilstoši noslēgtajam līgumam 1 cilvēkstundas izmaksas ar PVN ir 72.60 *euro* 120 cilvēkstundas); Adopcijas reģistra administratoru un lietotāju apmācība 2 614 *euro* (atbilstoši noslēgtajam līgumam 1 cilvēkstundas izmaksas ar PVN ir 72.60 *euro* 36 cilvēkstundas).  Atbilstoši Finanšu ministrijas 2020.gada 24.marta rīkojumam Nr.87 piešķirts finansējums 456 397 *euro* apmēra Projekta īstenošanai, tai skaitā **76 216 *euro* apmērā** Adopcijas reģistra programmatūras papildinājumu un datu apmaiņas risinājuma izstrādes darbiem. | | | | | | |
| 6.1. detalizēts ieņēmumu aprēķins |
| 6.2. detalizēts izdevumu aprēķins |
| 7. Amata vietu skaita izmaiņas | Noteikumu projekts neparedz amata vietu skaita izmaiņas. | | | | | | |
| 8. Cita informācija | Nav | | | | | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Noteikumu projekts šo jomu neskar. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| 1. | Saistības pret Eiropas Savienību | Nav |
| 2. | Citas starptautiskās saistības | Noteikumu projekta atbilstība ir izvērtēta atbilstoši Apvienoto Nāciju Organizācijas 1989.gada 20.novembra Bērnu tiesību konvencijas (stājusies spēkā 1990. gada 2. septembrī) prasībām, proti, ar noteikumu projektu tiek izpildītas minētās konvencijas 21.panta prasības, atbilstoši kurām dalībvalstis, kas atzīst un/vai atļauj adopciju, nodrošina to, lai bērna intereses būtu pats svarīgākais apsvērums, un šīs dalībvalstis:  a) nodrošina to, lai atļauju bērnu adopcijai dod tikai kompetentas iestādes, kuras saskaņā ar attiecīgiem tiesību aktiem un procedūrām un pamatojoties uz visu ar lietu saistīto un ticamo informāciju, nosaka, vai adopcija ir pieļaujama, ņemot vērā konkrētā bērna statusu attiecībā uz vecākiem, radiniekiem un aizbildņiem, kā arī vajadzības gadījumā nosaka, vai minētās personas ir devušas informētu piekrišanu adopcijai, saņemot attiecīgas konsultācijas;  b) atzīst, ka adopciju citā valstī var uzskatīt par alternatīvu bērna aprūpes veidu, ja bērnu nav iespējams nodot audžuģimenē vai adopcijai vai nodrošināt citu piemērotu aprūpi bērna izcelsmes valstī;  c) nodrošina to, lai bērna adopcija citā valstī notiktu saskaņā ar tādām pašām garantijām un standartiem kā adopcija bērna izcelsmes valstī;  d) veic visus attiecīgos pasākumus nolūkā nodrošināt, lai bērna nodošana adopcijai citā valstī neradītu iespēju ar to saistītajām personām nepamatoti gūt finansiālu labumu;  e) vajadzības gadījumā veicina šā panta mērķu sasniegšanu, noslēdzot divpusējas vai daudzpusējas vienošanās vai līgumus, un tādējādi cenšas nodrošināt, lai bērna nodošanu audzināšanai citā valstī īstenotu kompetentas iestādes vai struktūras.  Tāpat noteikumu projekta atbilstība ir izvērtēta arī likuma “Par Eiropas Konvenciju par bērnu adopciju” (stājās spēkā 2000.gada 31.martā) un Eiropas Konvencijas par bērnu adopciju prasībām. |
| 3. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Ministrijas tīmekļa vietnē  <http://www.lm.gov.lv/lv/index.php?option=com_content&view=article&id=80346>, kā arī Ministru kabineta tīmekļa vietnē  <https://mk.gov.lv/lv/content/ministru-kabineta-diskusiju-dokumenti>  2020.gada 21.februārī tika ievietots paziņojums par noteikumu projekta būtību un iedzīvotāji bija aicināti izteikt savu viedokli elektroniski vai, ierodoties klātienē. |
| 2. | Sabiedrības līdzdalība projekta izstrādē | Sabiedrības pārstāvju viedokļi par projektu noteiktajā termiņā līdz 2020.gada 4.martam netika saņemti. |
| 3. | Sabiedrības līdzdalības rezultāti | Nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Labklājības ministrija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Funkcijas un uzdevumi netiek paplašināti vai sašaurināti. Projekta izpilde neietekmē pieejamos cilvēkresursus. Noteikumu projekts neparedz jaunu institūciju veidošanu, kā arī neparedz esošo institūciju funkciju paplašināšanu. |
| 3. | Cita informācija | Nav |

Labklājības ministre R.Petraviča

06.07.2020. 09.23

15017

L.Neikens

67021673, Lauris.Neikens@lm.gov.lv

J.Sīpola

67782950, Jana.Sipola@lm.gov.lv

1. Atbilstoši normatīvajos aktos paredzētajam par adoptējamu bērnu uzskatāms bērns, kura vecāki ir miruši, kura vecākiem atņemtas aizgādības tiesības, vecāks un/vai aizbildnis devis piekrišanu bērna adopcijai (Civillikuma 169.panta pirmā daļa), vecāki nav zināmi. [↑](#footnote-ref-1)
2. Adopcijas process - secīgu darbību kopums, lai nodrošinātu adoptējamiem bērniem audzināšanu ģimenē, stabilu un harmonisku dzīves vidi. Saskaņā ar Ministru kabineta 2018.gada 30.oktobra noteikumu Nr.667 “Adopcijas kārtība” (turpmāk – noteikumi nr.667) 2.punktu adopcijas uzdevums ir nodrošināt adoptējamiem bērniem audzināšanu ģimenē, stabilu un harmonisku dzīves vidi. [↑](#footnote-ref-2)
3. Izvērstu informāciju par adoptējamo bērnu uzskaites lapu skatīt sākotnējās ietekmes novērtējuma ziņojuma (anotācijas) I. nodaļas 2.punkta sadaļā “Noteikumu projekta 7.punktā noteikti dokumenti, no kuriem ministrija reģistrā ievada datus”. [↑](#footnote-ref-3)
4. Atbilstoši Fizisko personu reģistra likumam, kas Saeimā pieņemts 2017.gada 14.decembrī, no 2020.gada 1.jūlija personas dati tiek izgūti no Fizisko personu reģistra. [↑](#footnote-ref-4)
5. Atbilstoši Fizisko personu reģistra likumam, kas Saeimā pieņemts 2017.gada 14.decembrī, no 2020.gada 1.jūlija personas dati tiks izgūti no Fizisko personu reģistra. [↑](#footnote-ref-5)
6. <http://www.lm.gov.lv/upload/berns_gimene/adopcija/ulaizbildniba0809.doc>. [↑](#footnote-ref-6)
7. <http://www.lm.gov.lv/upload/berns_gimene/adopcija/ulaudzugimene0809.doc>. [↑](#footnote-ref-7)
8. <http://www.lm.gov.lv/upload/berns_gimene/adopcija/uliestade0809.doc>. [↑](#footnote-ref-8)